2007D0589 — LT — 21.09.2011 — 003.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

►B KOMISIJOS SPRENDIMAS, 2007 m. liepos 18 d. nustatantis šiltnamio efektą sukeliančių dujų išmetimo apskaitos ir ataskaitų teikimo gaires vadovaujantis Europos Parlamento ir Tarybos direktyva 2003/87/EB (Pranešta dokumentu Nr. C(2007) 3416) (Tekstas svarbus EEE) (2007/589/EB) (OL L 229, 31.8.2007, p.1)

iš dalies keičiamas:









▼B

KOMISIJOS SPRENDIMAS,

2007 m. liepos 18 d.

nustatantis šiltnamio efektą sukeliančių dujų išmetimo apskaitos ir ataskaitų teikimo gaires vadovaujantis Europos Parlamento ir Tarybos direktyva 2003/87/EB

(Pranešta dokumentu Nr. C(2007) 3416)

(Tekstas svarbus EEE)

(2007/589/EB)







EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią prekybos šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB ( 1 ), ypač į jos 14 straipsnio 1 dalį, kadangi: (1) Išsami, nuosekli, skaidri ir tiksli šiltnamio efektą sukeliančių dujų (ŠESD) išmetimo apskaita ir ataskaitų teikimas vadovaujantis šiame sprendime nustatytomis gairėmis yra labai svarbi siekiant, kad veiktų prekybos šiltnamio efektą sukeliančių dujų išmetimo leidimais sistema, nustatyta Direktyva 2003/87/EB. (2) Per pirmąjį šiltnamio efektą sukeliančių dujų išmetimo leidimų prekybos sistemos taikymo ciklą, aprėpiantį 2005 metus, valstybių narių veiklos vykdytojai, tikrintojai ir kompetentingos institucijos įgijo pirmąją apskaitos, tikrinimo ir ataskaitų teikimo pagal 2004 m. sausio 29 d. Komisijos sprendimą 2004/156/EB, nustatantį šiltnamio efektą sukeliančių dujų išmetimo monitoringo ir ataskaitų teikimo gaires vadovaujantis Europos Parlamento ir Tarybos direktyva 2003/87/EB ( 2 ), patirtį. (3) Persvarsčius sprendimą 2004/156/EB paaiškėjo, kad tame sprendime nustatytas gaires reikia iš dalies pakeisti, kad jos taptų aiškesnės ir rentabilesnės. Dėl nemažo pakeitimų skaičiaus Sprendimą 2004/156/EB reikėtų pakeisti. (4) Reikėtų palengvinti gairių taikymą įrenginiams, kurių vidutinis patikrintasis praneštasis išmestas ŠESD kiekis per ankstesnio prekybos laikotarpio metus yra 25 000 t deginant iškastinį kurą išmesto CO2, ir toliau derinti bei paaiškinti techninius klausimus. (5) Tam tikrais atvejais buvo atsižvelgta į šiltnamio efektą sukeliančių dujų apskaitos gaires, kurias parengė Tarpvyriausybinė klimato kaitos grupė (TKKG), Tarptautinė standartizacijos organizacija (ISO), Pasaulio verslo subalansuotos plėtros tarybos (WBCSD) Protokolo dėl šiltnamio efektą sukeliančių dujų iniciatyva ir Pasaulio išteklių institutas (WRI). (6) Veiklos vykdytojų pagal šį sprendimą pateikta informacija turėtų palengvinti kryžminį pagal Direktyvą 2003/87/EB pranešto išmesto ŠESD kiekio palyginimą su kiekiu, apie kurį pranešta Europos išleidžiamų ir perduodamų ŠESD registrui (EPRTR), įsteigtam 2006 m. sausio 18 d. Europos Parlamento ir Tarybos reglamentu (EB) Nr. 166/2006 dėl Europos išleidžiamų ir perduodamų ŠESD registro sukūrimo, iš dalies keičiančiu Tarybos direktyvas 91/689/EEB ir 96/61/EB ( 3 ), ir su ŠESD kiekiu, apie kurį pranešta nacionaliniuose aprašuose, taikant skirtingas Tarpvyriausybinės klimato kaitos grupės (TIPK) nustatytas šaltinių kategorijas. (7) Didindami bendrąjį apskaitos metodikos rentabilumą ir nemažindami pranešamų duomenų apie ŠESD tikslumo bei nepakenkdami bendram apskaitos sistemos vientisumui, veiklos vykdytojai ir kompetentingos institucijos paprastai turėtų vykdyti savo įsipareigojimus pagal Direktyvą 2003/87/EB gerokai mažesnėmis sąnaudomis. Tai ypač pasakytina apie gamyklas, kurios naudoja grynąjį biokurą, ir mažai ŠESD išmetančius subjektus. (8) Ataskaitų teikimo reikalavimai yra suderinti su Direktyvos 2003/87/EB 21 straipsnio reikalavimais. (9) Apskaitos plano reikalavimai yra paaiškinti ir sugriežtinti, kad būtų labiau atspindėta jo svarba užtikrinant patikimą ataskaitų teikimą ir aiškius patikros rezultatus. (10) I priede pateikiama 1 lentelė, kurioje išdėstyti būtiniausi reikalavimai, turėtų būti nuolat taikoma. Konkretūs tos lentelės įrašai buvo persvarstyti remiantis valstybių narių, veiklos vykdytojų bei tikrintojų surinkta informacija ir atsižvelgiant į nuostatų dėl degimo metu išsiskiriančių ŠESD, išmetamų dėl Direktyvos 2003/87/EB I priede išvardytų veiklos rūšių, ir į veiklai skirtų gairių pasikeitimus, ir dabar jie turėtų atspindėti atitinkamą rentabilumo ir tikslumo pusiausvyrą. (11) Buvo įdiegtas atsarginės priemonės metodas su mažiausiosiomis neapibrėžties ribinėmis vertėmis, kuris yra alternatyvus būdas iš labai savitų ar sudėtingų įrenginių išmetamam ŠESD kiekiui apskaityti tiems įrenginiams netaikant pakopinio metodo ir leidžiant parengti visiškai individualizuotą apskaitos metodiką. (12) Nuostatos dėl perduoto ir sudėtyje esančio CO2 kiekio, kuris patenka ar yra išmetamas iš Direktyva 2003/87/EB reglamentuojamų įrenginių kaip gryna medžiaga ar kuras, buvo paaiškintos ir sugriežtintos, kad labiau atitiktų valstybių narių ataskaitų teikimo reikalavimus pagal Jungtinių Tautų Bendrosios klimato kaitos konvencijos Kioto protokolą. (13) Pamatinių išmetamųjų teršalų faktorių sąrašas buvo išplėstas ir atnaujintas pasinaudojant Tarpvyriausybinės klimato kaitos grupės 2006 m. gairėmis (toliau – TIPK gairės). Sąrašas taip pat papildytas didelio kuro rūšių skaičiaus grynojo šilumingumo etaloninėmis vertėmis. (14) Kontrolės ir patikros skyrius buvo persvarstytas ir pataisytas, kad sąvokų ir kalbos požiūriais labiau atitiktų Europos akreditacijos organizacijos (EA), Europos standartizacijos komiteto (CEN) ir ISO parengtas gaires. (15) Kuro ir medžiagų savybių nustatymo požiūriu buvo paaiškinti tyrimo laboratorijų ir tiesioginiais dujų analizatoriais gautų rezultatų naudojimo reikalavimai, atsižvelgiant į atitinkamų valstybių narių reikalavimų įgyvendinimą per pirmąjį prekybos laikotarpį. Taip pat pateikti papildomi ėminių ėmimo ir dažnumo reikalavimai. (16) Siekiant padidinti įrenginių, kurie degindami iškastinį kurą per metus išmeta mažiau kaip 25 000 t CO2, rentabilumą, buvo pridėta tam tikrų išimčių, taikomų visiems įrenginiams keliamiems konkretiems reikalavimams. (17) Pagal degimo procesų apskaitos metodiką pasirinktinai leista taikyti oksidacijos koeficientus. Anglies monoksidą išskiriantiems įrenginiams ir dujų perdirbimo terminalams buvo priskirtas masės balanso metodas. Fakelų išmetamų medžiagų nustatymo neapibrėžties reikalavimai buvo sušvelninti, kad labiau atitiktų savitas šių įrenginių technines sąlygas. (18) Masės balanso metodas neturėtų būti įtrauktas į Direktyvos 2003/87/EB I priede išvardytas naftos perdirbimo įrenginiams skirtas konkrečiai veiklai taikomas gaires dėl tikslumo sunkumų, su kuriais buvo susidurta per pirmąjį ataskaitų teikimą. Gairės dėl regeneravimo katalizinio krekingo įrenginių bei kitokio katalizinio regeneravimo ir prisitaikančiųjų koksavimo įrenginių išmetamųjų teršalų buvo pataisytos, kad atitiktų savitas šių įrenginių technines sąlygas. (19) Masės balanso metodo taikymo nuostatos ir ribinės vertės buvo sugriežtintos įrenginiams, gaminantiems koksą, šlaką, geležį ir plieną. Buvo pridėti išmetamųjų teršalų faktoriai iš TIPK gairių. (20) Cemento klinkerį ir kalkes gaminančių įrenginių terminija ir metodika buvo suderinta su šio sprendimo reglamentuojamo sektoriaus komercine praktika. Veiklos duomenų, išmetamųjų teršalų faktoriaus ir konversijos koeficiento panaudojimas buvo suderintas su kitokia Direktyva 2003/87/EB reglamentuojama veikla. (21) IX priede pateikti papildomi koeficientai, skirti stiklo pramonės įrenginiams. (22) Dėl žaliavų kalcinavimo keramikos pramonės įrenginių išmetamo ŠESD kiekio neapibrėžties reikalavimai buvo sušvelninti, kad geriau atitiktų situaciją, kai molis yra tiesiai iš karjerų. Tik išeiga grindžiamas metodas nebeturėtų būti taikomas, kadangi, kaip paaiškėjo per pirmąjį ataskaitų teikimo ciklą, jo taikomumas ribotas. (23) Turėtų būti pridėtos gairės dėl šiltnamio efektą sukeliančių dujų išmetimo nustatymo ištisinio išmetamo ŠESD kiekio matavimo sistemomis, kad būtų lengviau nuosekliai taikyti matavimais grindžiamą apskaitos metodiką, atitinkančią Direktyvos 2003/87/EB IV priedą ir 14 bei 24 straipsnius. (24) Šiame sprendime nenumatytas su anglies pagavimu ir saugojimu susijusių veiklos rūšių pripažinimas; jis priklausys nuo Direktyvos 2003/87/EB pakeitimo arba tų veiklos rūšių įtraukimo pagal tos direktyvos 24 straipsnį. (25) Šio sprendimo prieduose pateikiamose gairėse yra išdėstomi pataisyti išsamūs apskaitos ir ataskaitų apie šiltnamio efektą sukeliančių dujų išmetimą dėl Direktyvos 2003/87/EB I priede išvardytų veiklos rūšių teikimo reikalavimai. Jie pateikiami pagal tas veiklos rūšis, remiantis tos direktyvos IV priede išdėstytais stebėjimo ir ataskaitų teikimo principais, kurie turėtų būti taikomi nuo 2008 m. sausio 1 d. (26) Direktyvos 2003/87/EB 15 straipsnyje iš valstybių narių reikalaujama užtikrinti, kad veiklos vykdytojų teikiamos ataskaitos būtų patikrinamos pagal tos direktyvos V priede išdėstytus kriterijus. (27) Numatoma, kad per dvejus metus nuo šio sprendimo taikymo dienos jame nustatytos gairės bus darsyk persvarstytos. (28) Šiame sprendime numatytos priemonės atitinka Tarybos sprendimo 93/389/EEB ( 4 ) 8 straipsniu įsteigto komiteto nuomonę, kadangi: PRIĖMĖ ŠĮ SPRENDIMĄ:







▼M4

1 straipsnis

Šiltnamio efektą sukeliančių dujų, išmetamų vykdant Direktyvos 2003/87/EB I priede nurodytą veiklą ir veiklą, kuriai ŠESD ATLPS taikoma pagal tos direktyvos 24 straipsnio 1 dalį, apskaitos ir ataskaitų teikimo gairės išdėstytos šio sprendimo I–XIV ir XVI–XXIV prieduose.

Aviacijos veiklos tonkilometrių duomenų apskaitos ir ataskaitų, teikiamų siekiant gauti leidimą pagal Direktyvos 2003/87/EB 3e arba 3f straipsnį, gairės išdėstytos XV priede. Tos gairės grindžiamos minėtos direktyvos IV priede išdėstytais principais.

▼B

2 straipsnis

Sprendimas 2004/156/EB panaikinamas nuo 3 straipsnyje nurodytos datos.

3 straipsnis

Šis sprendimas taikomas nuo 2008 m. sausio 1 d.

4 straipsnis

Šis sprendimas skirtas valstybėms narėms.









PRIEDŲ SĄRAŠAS

I priedas. Bendrosios gairės ▼M4 II priedas. Gairės dėl degimo metu išsiskiriančių ŠESD, susidarančių dėl Direktyvos 2003/87/EB I priede išvardytų įrenginiuose vykdomos veiklos rūšių ▼B III priedas. Konkrečiai Direktyvos 2003/87/EB I priede išvardytai naftos perdirbimo gamyklų veiklai taikomos gairės ▼M4 IV priedas. Konkrečiai Direktyvos 2003/87/EB I priede nurodytai kokso gamybos veiklai taikomos gairės V priedas. Konkrečiai Direktyvos 2003/87/EB I priede nurodytai metalo rūdų apdeginimo ir sukepinimo veiklai taikomos gairės VI priedas. Konkrečiai Direktyvos 2003/87/EB I priede nurodytai ketaus ir plieno luitais gamybos, įskaitant nepertraukiamą liejimą, veiklai taikomos gairės VII priedas. Konkrečiai Direktyvos 2003/87/EB I priede nurodytai cemento klinkerio gamybos veiklai taikomos gairės VIII priedas. Konkrečiai Direktyvos 2003/87/EB I priede nurodytai kalkių gamybos arba dolomito arba magnezito kalcinavimo veiklai taikomos gairės IX priedas. Konkrečiai Direktyvos 2003/87/EB I priede nurodytai stiklo arba izoliacinių mineralinės vatos medžiagų gamybos veiklai taikomos gairės X priedas Konkrečiai Direktyvos 2003/87/EB I priede nurodytai keramikos gamybos veiklai taikomos gairės XI priedas. Konkrečiai Direktyvos 2003/87/EB I priede nurodytai celiuliozės ir popieriaus gamybos veiklai taikomos gairės XII priedas. Išmetamų ar perduodamų šiltnamio efektą sukeliančių dujų kiekio nustatymo taikant ištisinio matavimo sistemas gairės ▼M1 XIII priedas. Konkrečiai azoto oksido (N2O), išmetamo gaminant azoto rūgštį, adipo rūgštį, kaprolaktamą, glioksalį ir glioksilo rūgštį, kiekio nustatymo veiklai skirtos gairės ▼M2 XIV priedas. Direktyvos 2003/87/EB I priede išvardytų aviacijos veiklos rūšių išmetamųjų teršalų nustatymo gairės XV priedas. Aviacijos veiklos rūšių tonkilometrių duomenų apskaitos ir ataskaitų teikimo teikiant paraišką pagal Direktyvos 2003/87/EB 3e arba 3f straipsnį gairės ▼M3 XVI priedas. Renkant CO2 siekiant jį transportuoti ir saugoti geologinėje saugykloje, kurioje leidžiama tai daryti pagal Europos Parlamento ir Tarybos direktyvą 2009/31/EB ( 5 ) XVII priedas. Transportuojant CO2 vamzdynais siekiant jį saugoti geologinėje saugykloje, kurioje leidžiama tai daryti pagal Direktyvą 2009/31/EB, išmetamų šiltnamio efektą sukeliančių dujų kiekio nustatymo gairės XVIII priedas. CO2 saugojimo geologinėje saugykloje, kurioje leidžiama tai daryti pagal Direktyvą 2009/31/EB, gairės ▼M4 XIX priedas. Konkrečiai Direktyvos 2003/87/EB I priede nurodytai natrio karbonato ir natrio hidrokarbonato gamybos veiklai taikomos gairės XX priedas. Konkrečiai Direktyvos 2003/87/EB I priede nurodytai amoniako gamybos veiklai taikomos gairės XXI priedas. Konkrečiai Direktyvos 2003/87/EB I priede nurodytai vandenilio ir sintezės dujų gamybos veiklai taikomos gairės XXII priedas. Konkrečiai Direktyvos 2003/87/EB I priede nurodytai didelio masto organinių cheminių medžiagų gamybos veiklai taikomos gairės XXIII priedas. Konkrečiai Direktyvos 2003/87/EB I priede nurodytai juodųjų ir spalvotųjų metalų gamybos arba apdorojimo veiklai taikomos gairės XXIV priedas. Konkrečiai Direktyvos 2003/87/EB I priede nurodytai pirminio aliuminio gamybos arba apdorojimo veiklai taikomos gairės ▼B









I PRIEDAS

BENDROSIOS GAIRĖS

TURINYS 1. Įžanga 2. Sąvokos 3. Apskaitos ir ataskaitų teikimo principai 4. Šiltnamio efektą sukeliančių dujų išmetimo apskaita 4.1. Ribos 4.2. Skaičiavimu ir matavimu grindžiama metodika 4.3. Apskaitos planas 5. Skaičiavimu grindžiama išmetamo CO2 kiekio nustatymo metodika 5.1. Skaičiavimo formulės 5.2. Metodų pakopos 5.3. Stacionarių įrenginių atsarginės priemonės metodai 5.4. Stacionarių įrenginių veiklos duomenys 5.5. Išmetamųjų teršalų faktoriai 5.6. Oksidacijos ir konversijos koeficientai 5.7. Perduodamas CO2 6. Stacionarių įrenginių matavimu grindžiama metodika 6.1. Bendrosios nuostatos 6.2. Matavimu grindžiamos metodikos pakopos 6.3. Papildomos procedūros ir reikalavimai 7. Neapibrėžties įvertinimas 7.1. Skaičiavimas 7.2. Matavimas 8. Ataskaitų teikimas 9. Informacijos išsaugojimas 10. Kontrolė ir patikra 10.1. Duomenų gavimas ir tvarkymas 10.2. Kontrolės sistema 10.3. Kontrolė 10.3.1. Procedūros ir pareigos 10.3.2. Kokybės užtikrinimas 10.3.3. Duomenų patikrinimas ir patvirtinimas 10.3.4. Rangovams patikėti procesai 10.3.5. Pataisymai ir taisomieji veiksmai 10.3.6. Užrašai ir dokumentai 10.4. Patikra 10.4.1. Bendrieji principai 10.4.2. Patikros metodika 11. Išmetamųjų teršalų faktoriai 12. CO2 neišskiriančios biomasės sąrašas 13. Konkrečiai veiklai taikomų duomenų ir koeficientų nustatymas 13.1. Kuro rūšių grynojo šilumingumo ir išmetamųjų teršalų faktorių nustatymas 13.2. Konkrečiai veiklai taikomų oksidacijos koeficientų nustatymas 13.3. Proceso metu išsiskiriančių ŠESD išmetamųjų teršalų faktorių, konversijos koeficientų ir sudėties duomenų nustatymas 13.4. Biomasės dalies nustatymas 13.5. Kuro bei medžiagos savybių nustatymo ir nuolatinio išmetamųjų šesd kiekio matavimo reikalavimai 13.5.1. Akredituotos laboratorijos 13.5.2. Neakredituotos laboratorijos 13.5.3. Tiesioginiai dujų analizatoriai ir dujų chromatografai 13.6. Ėminių ėmimo metodai ir tyrimų dažnumas 14. Ataskaitų forma 14.1. Duomenys apie įrenginį 14.2. Veiklos rūšių apžvalga 14.3. Degimo metu išsiskiriančios ŠESD (skaičiavimas) 14.4. Proceso metu išsiskiriančios ŠESD (skaičiavimas) 14.5. Masės balanso metodas 14.6. Matavimo metodas 14.7. Iš azoto rūgšties, adipo rūgšties, kaprolaktamo, glioksalio ir glioksilo rūgšties gamybos įrenginių išmetamo N2O kiekio ataskaitos 14.8. Pirminio Aliuminio Gamybos Metu Išmetamo Anglies Perfluoridų Kiekio Ataskaita 15. Ataskaitų kategorijos 15.1. TIPK ataskaitų forma 15.2. Šaltinio kategorijos kodas 16. Mažai ŠESD išmetančių įrenginių reikalavimai

1. ĮŽANGA

Šiame priede pateikiamos bendrosios šiltnamio efektą sukeliančių dujų išmetimo dėl veiklos rūšių, išvardytų Direktyvos 2003/87/EB I priede, kuriame šiltnamio efektą sukeliančios dujos minimos siejant jas su šiomis veiklos rūšimis, apskaitos ir ataskaitų teikimo gairės. Papildomos gairės dėl konkrečiai veiklai būdingo ŠESD išmetimo pateiktos ►M4 II–XI ir XIII–XXIV prieduose ◄ .

2. SĄVOKOS

▼M2

Šiame priede ir ►M4 II–XXIV prieduose ◄ vartojamos Direktyvos 2003/87/EB sąvokų apibrėžtys. Tačiau šiame priede „veiklos vykdytojas“ – reiškia operatorių, kaip nurodyta Direktyvos 2003/87/EB 3 straipsnio f punkte, ir orlaivio naudotoją, kaip nurodyta to straipsnio o punkte.

▼B

1) Be to, vartojamos šios pagrindinės sąvokos: a) veiklos rūšys – tai Direktyvos 2003/87/EB I priede išvardytos veiklos rūšys; b) kompetentinga institucija – tai kompetentinga institucija ar institucijos, paskirta (-os) vadovaujantis Direktyvos 2003/87/EB 18 straipsniu; ▼M2 c) taršos šaltinis – tai įrenginio vieta ar procesas, kurį galima atskirai išskirti ir iš kurio į atmosferą išmetamos atitinkamos šiltnamio efektą sukeliančios dujos, arba, aviacijos veiklos atveju, pavienis orlaivis; ▼B d) sukėliklis – tai konkretus kuro tipas, žaliava ar produktas, dėl kurio vartojimo ar gamybos viename ar keliuose taršos šaltiniuose išmetamos atitinkamos šiltnamio efektą sukeliančios dujos; ▼M2 e) apskaitos metodika – tai metodika, kurią veiklos vykdytojas arba orlaivio naudotojas taiko konkretaus įrenginio ar aviacijos veiklos išmetamo ŠESD kiekiui nustatyti; ▼B f) apskaitos planas – tai smulkūs, išsamūs ir aiškūs konkretaus ►M2 įrenginio ar orlaivio naudotojo ◄ apskaitos metodikos dokumentai, įskaitant duomenų gavimo bei jų apdorojimo veiklos dokumentus ir jų teisingumo kontrolės sistemą; ▼M2 g) pakopa – tai tam tikras metodikos, skirtos veiklos duomenims, išmetamųjų teršalų faktoriams, metiniam išmetamųjų teršalų kiekiui, metiniam vidutiniam valandiniam išmetamųjų teršalų kiekiui ir oksidacijos ar konversijos koeficientams, taip pat naudingajai apkrovai nustatyti, elementas; ▼B h) metinis – tai laikotarpis nuo kalendorinių metų sausio 1 d. iki gruodžio 31 d.; ▼M2 i) ataskaitinis laikotarpis – tai vieneri kalendoriniai metai, per kuriuos turi būti apskaitomas ir ataskaitose pateikiamas išmestas ŠESD kiekis arba tonkilometrių duomenys; ▼B j) prekybos laikotarpis – tai kelerių metų etapas pagal išmetimo leidimų sistemą (pvz., 2005–2007 m. arba 2008–2012 m.), kuriam valstybė narė pagal Direktyvos 2003/87/EB 11 straipsnio 1 ir 2 dalis parengė nacionalinį paskirstymo planą ►M2 ; aviacijos veiklos atveju prekybos laikotarpis yra minėtos direktyvos 3c straipsnio 1 ir 2 dalyse nurodytas laikotarpis. ◄

2) Vartojamos šios su išmetamosiomis ŠESD, kuro rūšimis ir medžiagomis susijusios sąvokos: a) degimo metu išsiskiriančios ŠESD – tai išmetamos šiltnamio efektą sukeliančios dujos, išsiskiriančios egzoterminės kuro reakcijos su deguonimi metu; b) proceso metu išsiskiriančios ŠESD – tai šiltnamio efektą sukeliančios dujos, išmetamos vykdomų ir savaiminių medžiagų reakcijų ar šių medžiagų konversijos metu, įskaitant cheminę arba elektrolizės metalo rūdų redukciją, terminį medžiagų suardymą ir medžiagų, naudojamų kaip produktai ar pramoninės žaliavos, susidarymą; c) būdingasis CO2 – tai CO2, kuris yra kuro dalis; d) nuosaikus vertinimas – tai reiškia, kad yra apibrėžta prielaidų visuma, užtikrinanti, kad apskaičiuotasis metinis išmestas ŠESD kiekis nebūtų per mažas; e) partija – tai kuro arba medžiagos kiekis, pristatomas viena siunta arba nuolatos tam tikru laikotarpiu, atitinkantis tipinius ėminius ir apibūdinimą; f) komercinis kuras – tai nustatytos sudėties kuro rūšys, kuriomis dažnai ir laisvai prekiaujama (jei konkrečia partija prekiaujama tarp ekonomiškai nepriklausomų subjektų), įskaitant visas komerciškai standartinio kuro rūšis, gamtines dujas, lengvąjį ir sunkųjį kurą, anglis, naftos koksą; g) komercinės medžiagos – tai nustatytos sudėties medžiagos, kuriomis dažnai ir laisvai prekiaujama, jei konkrečia partija prekiaujama tarp ekonomiškai nepriklausomų subjektų; ▼M2 h) komercinis standartinis kuras – tai tokios tarptautiniu mastu standartizuotos komercinio kuro rūšys, kurios 95 % patikimumu atitinka ± 1 % tikslumu nustatytą jų šilumingumą, įskaitant gazolį, lengvąjį kurą, gazoliną (benziną), žibalą, etaną, propaną, butaną, reaktyvinį žibalą (JET A1 arba JET A), reaktyvinį gazoliną (benziną) (JET B) ir aviacinį gazoliną (benziną) (AvGas). ▼B

3) Vartojamos šios su matavimu susijusios sąvokos: a) tikslumas – tai tam tikro kiekio matavimo rezultato ir tikrosios vertės (arba naudojant tarptautiniu mastu pripažintas bei surandamas kalibravimo medžiagas ir taikant standartinius empiriškai nustatytos etaloninės vertės metodus) atitiktis, atsižvelgiant tiek į atsitiktinius, tiek į sisteminius veiksnius; b) neapibrėžtis – tai parametras, susijęs su kiekio, apibūdinančio verčių, kurias pagrįstai galima priskirti konkrečiam kiekiui, sklaidą (įskaitant sisteminius ir atsitiktinius veiksnius) nustatymo rezultatu, išreiškiamas procentais ir nusakantis patikimumo intervalą ties vidutine verte, į kurį patenka 95 % numatomų verčių, atsižvelgiant į jų pasiskirstymo nesimetriškumą; c) aritmetinis vidurkis – tai visų imties elementų verčių suma, padalyta iš imties elementų skaičiaus; d) matavimas – tai operacijų visuma, kurių tikslas – nustatyti kiekio vertę; e) matavimo prietaisas – tai įtaisas, skirtas matavimams atlikti atskirai arba kartu su papildomu (-ais) įtaisu (-ais); f) matavimo sistema – tai visa matavimo prietaisų ir kitos įrangos (pvz., ėminių ėmimo ir duomenų apdorojimo įrangos) visuma, naudojama tokiems kintamiesiems, kaip, pvz., išmetamo CO2 veiklos duomenys, anglies kiekis, šilumingumas ar išmetamųjų teršalų faktorius, nustatyti; g) kalibravimas – tai operacijų visuma, kurias atliekant nustatytomis sąlygomis nustatomas santykis tarp matavimo prietaiso ar sistemos rodomų verčių arba medžiagos matu ar etalonine medžiaga nusakomų verčių ir atitinkamų etalonu realizuojamo kiekio verčių; h) ištisinis išmetamo ŠESD kiekio matavimas – tai operacijų visuma, kurių tikslas – nustatyti kiekio vertę periodiniais matavimais (keletu per valandą), taikant vietinius matavimus kamine (dūmtraukyje) ar išmetamųjų dujų ištraukimo operacijas, kai matavimo prietaisas yra arti kamino (dūmtraukio); jis neaprėpia matavimo metodų, grindžiamų atskirų ėminių ėmimu iš kamino (dūmtraukio); i) normaliosios sąlygos – tai 273,15 K (t. y. 0 oC) temperatūra ir 101 325 Pa slėgis, apibrėžiantys normaliuosius kubinius metrus (Nm3); ▼M3 j) matavimo taškas – taršos šaltinis, iš kurio išmetami teršalai matuojami taikant ištisinio išmetamųjų teršalų matavimo sistemas (angl. CEMS), arba vamzdynų sistemos, kurioje CO2 srautas matuojamas taikant ištisinio matavimo sistemas, sankirta. ▼B

4) Vartojamos šios su skaičiavimu ir matavimu grindžiama išmetamo CO2 kiekio nustatymo metodika susijusios sąvokos: a) nepagrįstos sąnaudos – tai priemonės sąnaudos, kurios yra neproporcingos bendrai jos naudai, nustatytai kompetentingos institucijos. Parenkant pakopas ribinė vertė gali būti apibrėžiama kaip tikslumo lygio padidėjimą atitinkančių išmokų vertė. Ataskaitų apie išmetamą ŠESD kiekį kokybę didinančių, tačiau tiesioginės įtakos tikslumui neturinčių priemonių nepagrįstos sąnaudos gali atitikti dalį, kuri viršija ankstesnio prekybos laikotarpio praneštų turimų duomenų apie išmetamąsias ŠESD 1 % vidutinės vertės nuorodinę ribą. ►M2 Jei apie įrenginį ar orlaivio naudotoją anksčiau nebuvo pranešama, atskaitai taikomi tipinių įrenginių ar orlaivių naudotojų, vykdančių tos pačios ar panašios rūšies veiklą, duomenys, perskaičiuoti atitinkamai pagal našumą; ◄ b) techniškai įmanoma – tai reiškia, kad veiklos vykdytojas per reikiamą laiką gali įsigyti techninius išteklius, kuriais galima patenkinti pasiūlytos sistemos poreikius; ▼M2 c) smulkieji sukėlikliai – tai grupė veiklos vykdytojo pasirinktų šalutinių sukėliklių, kurie kartu degindami iškastinį kurą išmeta ne daugiau kaip 1 kilotoną CO2 per metus arba sudaro mažiau kaip 2 % (bendras didžiausias kiekis – 20 kilotonų deginant iškastinį kurą išmetamo CO2 per metus) bendro to įrenginio ar orlaivio naudotojo per metus išmetamo CO2 kiekio, neatėmus perduoto CO2 kiekio (taikoma didesnė vertė pagal absoliutinį išmetamą ŠESD kiekį); ▼B d) pagrindiniai sukėlikliai – tai šalutinių sukėliklių grupei nepriklausančių sukėliklių grupė; ▼M2 e) šalutiniai sukėlikliai – tai grupė veiklos vykdytojo pasirinktų mažų sukėliklių, kurie kartu degindami iškastinį kurą išmeta ne daugiau kaip 5 kilotonas CO2 per metus arba sudaro mažiau kaip 10 % (bendras didžiausias kiekis – 100 kilotonų deginant iškastinį kurą išmetamo CO2 per metus) bendro to įrenginio ar orlaivio naudotojo per metus išmetamo CO2 kiekio, neatėmus perduoto CO2 kiekio (taikoma didesnė vertė pagal absoliutų išmetamą ŠESD kiekį); ▼B f) biomasė – tai nesuanglėjusi ir biologiškai iri organinė medžiaga, susidariusi iš augalų, gyvūnų bei mikroorganizmų, įskaitant žemės ūkio, miškų ir kitų susijusių pramonės šakų produktus, šalutinius produktus, likučius, atliekas, taip pat pramoninių bei komunalinių atliekų nesuanglėjusias ir biologiškai irias organines frakcijas, įskaitant dujas ir skysčius, išgautus suskaidžius nesuanglėjusias ir biologiškai irias organines medžiagas; g) „grynas“ kalbant apie sudėtį reiškia, kad medžiaga ar kuras susideda iš ne mažiau kaip 97 % (masės) nustatytos medžiagos ar elemento, kas atitinka komercinę purum klasifikaciją. Kalbant apie biomasę tai yra biomasės anglies dalis bendrame kure ar medžiagoje esančios anglies kiekyje; h) energijos balanso metodas – tai metodas, skirtas nustatyti kaip katilo kuro panaudotos energijos kiekį, apskaičiuojamą kaip panaudotinos šilumos ir visų susijusių energijos nuostolių dėl spinduliavimo, perdavimo arba kaminų išmetamų dujų suma.

5) Vartojamos šios su kontrole ir patikra susijusios sąvokos: a) kontrolės rizika – tai galimybė, kad kontrolės sistema neužkirs kelio arba neaptiks ir laiku neištaisys metinėje išmetamo ŠESD kiekio apskaitos ataskaitoje pateikiamo parametro esminio neteisingo pareiškimo; b) aptikimo rizika – tai rizika, kad tikrintojas neaptiks duomenų apie medžiagą neteisingo pareiškimo ar medžiagos neatitikties; c) būdingoji rizika – tai galimybė, kad metinėje išmetamo ŠESD kiekio apskaitos ataskaitoje parametras bus nurodytas netiksliai, tariant, kad nėra susijusios kontrolės; d) patikros rizika – tai rizika, kad tikrintojas pateiks netinkamą patikros išvadą. Patikros rizika yra būdingosios rizikos, kontrolės rizikos ir aptikimo rizikos funkcija; ▼M2 e) priimtinas užtikrinimas – tai aukštas, nors neabsoliutus užtikrinimo lygis, išreikštas patikros išvadoje, jei tikrintoje išmetamų medžiagų ataskaitoje nėra esminių neteisingų pareiškimų arba įranga ar orlaivio naudotojas neturi esminių trūkumų; ▼B f) svarbos lygis – tai kiekybinė riba arba ribinis taškas, taikomas nustatyti atitinkamai patikros išvadai apie metinėje išmetamo ŠESD kiekio apskaitos ataskaitoje pateikiamus duomenis apie išmetamą ŠESD kiekį; ▼M2 g) užtikrinimo lygis – tai, kiek tikrintojas yra užtikrintas patikros išvadomis, kad buvo įrodyta ar neįrodyta, jog visoje apie įrenginį ar orlaivio naudotoją praneštoje informacijoje nėra esminių neteisingų pareiškimų; h) trūkumas – tai tyčinis ar netyčinis tikrinamo įrenginio ar orlaivio naudotojo veiksmas ar veiksmo nebuvimas, prieštaraujantis kompetentingos institucijos pagal įrenginio leidimą arba Direktyvos 2003/87/EB 3g straipsnį patvirtinto apskaitos plano reikalavimams; i) esminis trūkumas reiškia, kad dėl kompetentingos institucijos pagal įrenginio leidimą arba Direktyvos 2003/87/EB 3g straipsnį patvirtinto apskaitos plano reikalavimų nesilaikymo įrenginys arba orlaivio naudotojas gali būti vertinamas kitaip; ▼B j) esminis neteisingas pareiškimas – tai neteisingas pareiškimas (praleidimai, iškraipymai ir klaidos įvertinant leidžiamą neapibrėžtį) metinėje išmetamo ŠESD kiekio apskaitos ataskaitoje, kuris, tikrintojo profesionaliu vertinimu, galėtų turėti įtakos kompetentingos institucijos atliktam metinės išmetamo ŠESD kiekio apskaitos ataskaitos vertinimui, pvz., kai neteisingas pareiškimas viršija svarbos ribą; k) „akreditacija“ kalbant apie patikrą – tai akreditacijos institucijos pateikiamas pareiškimas, pagrįstas jos sprendimu, priimtu atlikus išsamų tikrintojo įvertinimą ir išreiškiantis formalų jo kompetencijos ir nepriklausomumo patikrai atlikti pagal nustatytus reikalavimus įrodymą; l) patikra – tai tikrintojo atliekama veikla, skirta patikros išvadai pateikti, kaip aprašyta Direktyvos 2003/87/EB 15 straipsnyje ir V priede; m) tikrintojas – tai kompetentinga, nepriklausoma, akredituota patikros institucija ar asmuo, atsakingas už patikros proceso vykdymą ir ataskaitų pateikimą vadovaujantis išsamiais reikalavimais, kuriuos valstybė narė nustato pagal Direktyvos 2003/87/EB V priedą.

▼M2

6. Vartojamos tokios su aviacijos išmetamaisiais teršalais ir tonkilometrių duomenimis susijusios sąvokos: a) išvykimo aerodromas – tai aerodromas, kuriame pradedamas skrydis, kuris yra aviacijos veikla, nurodyta Direktyvos 2003/87/EB I priede; b) atvykimo aerodromas – tai aerodromas, kuriame baigiamas skrydis, kuris yra aviacijos veikla, nurodyta Direktyvos 2003/87/EB I priede; c) aerodromų pora – tokia pora, kurią sudaro išvykimo aerodromas ir atvykimo aerodromas; d) masės ir centruotės dokumentai – Čikagos konvencijos 6 priede (Orlaivio veikimas) nustatytų standartų ir rekomenduojamos tvarkos (SARP) tarptautinėse ir nacionalinėse įgyvendinimo priemonėse nurodyti dokumentai ( 6 ), įskaitant tai, kas nurodyta Tarybos reglamento (EEB) Nr. 3922/91 (ES-OPS) su pakeitimais, padarytais 2008 m. rugpjūčio 20 d. Komisijos reglamento (EB) Nr. 859/2008, III priedo J podalyje arba lygiavertėse tarptautinėse taisyklėse; e) keleiviai – orlaivyje skrydžio metu esantys asmenys, išskyrus įgulos narius; f) naudingoji apkrova – bendra orlaivyje skrydžio metu esančių krovinių, pašto, keleivių ir bagažo masė; g) atstumas – ortodrominis atstumas tarp išvykimo ir atvykimo aerodromų, pridėjus papildomą nekintamą 95 km dėmenį; h) tonkilometris – naudingosios apkrovos tona, skraidinama vieną kilometrą.

▼M3

7) Terminų, susijusių su šiltnamio efektą sukeliančiomis dujomis, išmetamomis vykdant CO2 rinkimo, transportavimo ir geologinio saugojimo veiklą, apibrėžtys: a) CO2 geologinis saugojimas – CO2 geologinis saugojimas, kaip apibrėžta Direktyvos 2009/31/EB 3 straipsnio 1 dalyje; b) saugykla – saugykla, kaip apibrėžta Direktyvos 2009/31/EB 3 straipsnio 3 dalyje; c) saugyklos kompleksas – saugyklos kompleksas, kaip apibrėžta Direktyvos 2009/31/EB 3 straipsnio 6 dalyje; d) CO2 transportavimas – CO2 transportavimas vamzdynais siekiant jį geologiškai saugoti saugykloje, kurioje leidžiama tai daryti pagal Direktyvą 2009/31/EB; e) vamzdynų tinklas – vamzdynų tinklas, kaip apibrėžta Direktyvos 2009/31/EB 3 straipsnio 22 dalyje; f) CO2 rinkimas – CO2, kuris antraip būtų išmestas į aplinką, išgavimas iš dujų srautų siekiant jį transportuoti į geologinę saugyklą, kurioje leidžiama saugoti pagal Direktyvą 2009/31/EB, ir joje saugoti; g) rinkimo įrenginys – įrenginys, kuriuo renkamas CO2; h) nenumatytas išmetimas – avarinis ar netyčinis CO2 išmetimas iš nenustatytų arba pernelyg įvairių ar mažų, kad juos būtų galima atskirai apskaičiuoti, šaltinių, pavyzdžiui, per paprastai nepralaidžius sluoksnius, vožtuvus, tarpines kompresorines stotis ir tarpinius saugojimo įrenginius prasiskverbęs CO2; i) apgalvotas išmetimas – sąmoningai per specialiai tam skirtą įrenginio dalį išleistas CO2; j) vandens storymė – vandens storymė, kaip apibrėžta Direktyvos 2009/31/EB 3 straipsnio 2 dalyje; k) veiksmingesnis angliavandenilių rinkimas – papildomas angliavandenilių rinkimas, be jų rinkimo įpurškiant vandenį ar kitais būdais; l) nuotėkis – nuotėkis kaip apibrėžta Direktyvos 2009/31/EB 3 straipsnio 5 dalyje.

▼B

3. APSKAITOS IR ATASKAITŲ TEIKIMO PRINCIPAI

Siekiant užtikrinti tikslų ir patikrinamą šiltnamio efektą sukeliančių dujų išmetimo apskaitą ir ataskaitų teikimą pagal Direktyvą 2003/87/EB, apskaita bei ataskaitų teikimas grindžiami šiais principais:

▼M1

Nuoseklumas.Iš ►M2 įrenginio ar orlaivio naudotojo ◄ išmetamų ŠESD apskaita ir ataskaitų teikimas apima visą iš visų taršos šaltinių ir sukėliklių, siejamų su visomis Direktyvos 2003/87/EB I priede išvardytomis veiklos rūšimis ir kitomis veiklos rūšimis, kurioms ES ŠESD ILPS taikoma pagal tos direktyvos 24 straipsnį, išmetamų ŠESD kiekį bei visą išmetamųjų ŠESD, nurodytų jas siejant su šiomis veiklos rūšimis, kiekį vengiant dvigubos apskaitos.

▼B

Nuoseklumas.Turi būti galima palyginti, kaip bėgant laikui kinta apskaitomas ir ataskaitose pateikiamas išmetamas ŠESD kiekis taikant tokią pat apskaitos metodiką ir duomenis. Apskaitos metodika gali būti keičiama vadovaujantis šių gairių nuostatomis, jei ataskaitose pateikiami duomenys tampa tikslesni. Apskaitos metodikos pakeitimus, išsamiai pagrįstus atitinkamais dokumentais pagal šias gaires, tvirtina kompetentinga institucija.

Skaidrumas.Apskaitos duomenys, įskaitant prielaidas, nuorodas, veiklos duomenis, išmetamųjų teršalų faktorius, oksidacijos ir konversijos koeficientus, turi būti gaunami, užrašomi, kaupiami, analizuojami ir pagrindžiami dokumentais taip, kad jais remdamiesi tikrintojas ir kompetentinga institucija galėtų atgaminti nustatytą išmetamą ŠESD kiekį.

▼M2

Tikslumas.Turi būti užtikrinama, kad nustatomas išmetamas ŠESD kiekis sistemingai nebūtų didesnis ar mažesnis už realų išmetamą ŠESD kiekį. Neapibrėžties šaltiniai turi būti nustatyti ir kiek įmanoma sumažinti. Siekiant užtikrinti didžiausią įmanomą išmetamo ŠESD kiekio apskaičiavimo ir matavimo tikslumą, turi būti veikiama ypač kruopščiai. Veiklos vykdytojas pateikia pagrįstą ataskaitoje pateikiamo išmetamo ŠESD kiekio patikimumo užtikrinimą. Išmetamas ŠESD kiekis nustatomas taikant atitinkamą šiose gairėse išdėstytą apskaitos metodiką. Visa matavimo ar kita bandymų įranga, naudojama apskaitos duomenims pranešti, turi būti tinkamai naudojama, prižiūrima, kalibruojama ir tikrinama. Apskaitos duomenims saugoti ir apdoroti naudojamose skaičiuoklėse ir kitose priemonėse neturi būti klaidų. Išmetamo ŠESD kiekio ataskaitose ir susijusiuose dokumentuose neturi būti esminių neteisingų pareiškimų, parenkant bei pateikiant informaciją vengiama šališkumo ir pateikiama patikima bei suderinta ataskaita apie įrenginio ar orlaivio naudotojo išmetamą ŠESD kiekį.

▼B

Rentabilumas.Pasirenkant apskaitos metodiką, patobulinimai, kuriais siekiama didesnio tikslumo, vertinami juos lyginant su papildomomis sąnaudomis. Taigi, vykdant išmetamo ŠESD kiekio apskaitą ir apie tai pranešant, siekiama didžiausio įmanomo tikslumo, nebent tai būtų techniškai neįmanoma arba sąnaudos dėl to būtų nepagrįstai didelės. ►M2 Pačioje apskaitos metodikoje, vengiant kartojimo ir atsižvelgiant į įrenginyje veikiančias ar orlaivio naudotojo naudojamas sistemas, pateikiami logiški ir paprasti nurodymai veiklos vykdytojui. ◄

Patikimumas.Vartotojai turi turėti galimybę pasikliauti tuo, kad patikrintoje išmetamo ŠESD kiekio ataskaitoje pateikiama informacija, kurią joje siekiama pateikti arba kurios pateikimo joje galima pagrįstai tikėtis, yra patikima.

Išmetamo ŠESD kiekio apskaitos ir ataskaitų teikimo gerinimas.Išmetamo ŠESD kiekio ataskaitų tikrinimo procesas turi būti veiksminga ir patikima priemonė, padedanti laikytis kokybės užtikrinimo bei kokybės kontrolės procedūrų ir suteikti informaciją, kuria remdamasis veiklos vykdytojas gali geriau apskaityti išmetamą ŠESD kiekį ir apie jį pranešti.

4. ŠILTNAMIO EFEKTĄ SUKELIANČIŲ DUJŲ IŠMETIMO APSKAITA

4.1. RIBOS

▼M2

Įrenginio ar orlaivio naudotojo apskaitos ir ataskaitų teikimo procesas aprėpia visas susijusias šiltnamio efektą sukeliančias dujas iš visų taršos šaltinių ir (arba) sukėliklių, siejamų su Direktyvos 2003/87/EB I priede išvardytomis įrenginyje ar orlaivio naudotojo vykdomomis veiklos rūšimis, šiltnamio efektą sukeliančias dujas, siejamas su minėtomis veiklos rūšimis, taip pat išlakas dėl veiklos rūšių ir šiltnamio efektą sukeliančias dujas, kurias valstybės narės įtraukia pagal Direktyvos 2003/87/EB 24 straipsnį. Orlaivių naudotojai dar turi užtikrinti, kad būtų dokumentais patvirtintos procedūros, leidžiančios atsekti visus taršos šaltinių pokyčius, kaip antai orlaivio nuoma ar įsigijimas, taip užtikrinant taršos duomenų išsamumą ir išvengiant dvigubo skaičiavimo.

▼B

Direktyvos 2003/87/EB 6 straipsnio 2 dalies b punkte reikalaujama, kad šiltnamio efektą sukeliančių dujų išmetimo leidimuose būtų pateikiamas veiklos rūšių ir įrenginio išmetamo ŠESD kiekio aprašas. ►M2 Todėl leidime arba, aviacijos veiklos atveju, apskaitos plane turi būti išvardyti visi taršos šaltiniai ir sukėlikliai, susiję su Direktyvos 2003/87/EB I priede išvardytomis veiklos rūšimis, kurie turi būti apskaitomi ir apie kuriuos turi būti teikiamos ataskaitos. ◄ Direktyvos 2003/87/EB 6 straipsnio 2 dalies c punkte reikalaujama, kad šiltnamio efektą sukeliančių dujų išmetimo leidimuose būtų išvardyti apskaitos reikalavimai, nurodantys apskaitos metodiką ir dažnumą.

▼M3

Jei vadovaujantis Direktyva 2009/31/EB nustatoma, kad saugyklos komplekse yra nuotėkis ir dėl jo CO2 išmetamas į atmosferą arba į vandens storymę, tos vietos turi būti nurodomos kaip atitinkamo įrenginio taršos šaltiniai, kurie turi būti atitinkamai apskaitomi pagal XVIII priedo nuostatas. Jei imtasi ištaisomųjų priemonių pagal Direktyvos 2009/31/EB 16 straipsnį ir nustatoma, kad nuotėkio vietoje CO2 nebeišmetamas į atmosferą ar į vandens storymę, kompetentingai institucijai leidus, nuotėkio vieta gali būti išbraukiama iš taršos šaltinių sąrašo.

▼M2

Vežimui naudojamų transporto priemonių vidaus degimo variklių išmetamos ŠESD nėra įtraukiamos į įrenginių išmetamo ŠESD kiekio sąmatas.

▼B

Išmetamo ŠESD kiekio apskaita aprėpia įprastų operacijų metu ir esant neatitiktinėms veiklos sąlygoms išmetamo ŠESD kiekio apskaitą ataskaitiniu laikotarpiu, įskaitant įrenginių paleidimą, sustabdymą ir avarines situacijas.

Jei vienos ar kelių veiklos rūšių, priskirtų tai pačiai Direktyvos 2003/87/EB I priedo veiklos subpozicijai, atskiri ar bendri vieno įrenginio ar vienos zonos gamybos pajėgumai ar našumas atskirai arba kartu viršija atitinkamą tame priede apibrėžtą ribinę vertę, visas dėl visų tame priede išvardytų veiklos rūšių iš visų atitinkamo įrenginio ar zonos taršos šaltinių ir (arba) sukėliklių išmetamas ŠESD kiekis turi būti apskaitomas ir nurodomas ataskaitose.

Tai, ar papildomas deginimo įrenginys, toks kaip kogeneravimo įrenginys, laikomas įrenginio dalimi, kurioje vykdoma kita I priede nurodyta veikla, ar atskiru įrenginiu, priklauso nuo vietos aplinkybių ir yra nurodoma įrenginio šiltnamio efektą sukeliančių dujų išmetimo leidime.

Visos įrenginio išmetamos ŠESD priskiriamos jam, neatsižvelgiant į šilumos ar elektros perdavimą kitiems įrenginiams. Iš kitų įrenginių gautos šilumos arba elektros gamybos metu išmetamos ŠESD nepriskiriamos tam įrenginiui.

4.2. SKAIČIAVIMU IR MATAVIMU GRINDŽIAMA METODIKA

▼M2

Direktyvos 2003/87/EB IV priede įrenginio išmetamą ŠESD kiekį leidžiama nustatyti pasirinktinai taikant:

▼B

— skaičiavimu grindžiamą metodiką, pagal kurią sukėliklių išmetamas ŠESD kiekis nustatomas remiantis veiklos duomenimis, gautais matavimo sistemomis, ir taikant papildomus laboratorinių tyrimų parametrus ar standartinius koeficientus,

— matavimu grindžiamą metodiką, pagal kurią taršos šaltinio išmetamas ŠESD kiekis nustatomas ištisiniu atitinkamų šiltnamio efektą sukeliančių dujų koncentracijos matavimu kaminų išmetamų dujų sraute.

Veiklos vykdytojas gali siūlyti taikyti matavimu grindžiamą metodiką, jei gali įrodyti, kad:

— taip metinį įrenginio išmetamą ŠESD kiekį galima išmatuoti tiksliau negu alternatyvia skaičiavimu grindžiama metodika, be nepagrįstų sąnaudų, ir

— kad matavimu ir skaičiavimu grindžiamų metodų palyginimas grindžiamas tapačiais taršos šaltiniais ir sukėlikliais.

Matavimo metodiką galima taikyti, jei ją patvirtina kompetentinga institucija. Kiekvieno ataskaitinio laikotarpio išmatuotą išmetamą ŠESD kiekį veiklos vykdytojas, vadovaudamasis 6.3c skyriaus nuostatomis, patvirtina skaičiavimu grindžiama metodika.

Kompetentingai institucijai patvirtinus, veiklos vykdytojas gali matavimu ir skaičiavimu grindžiamas metodikas derinti skirtingiems vieno įrenginio taršos šaltiniams. Veiklos vykdytojas užtikrina ir įrodo, kad nebuvo nei neapskaičiuoto, nei dusyk apskaičiuoto išmetamo ŠESD kiekio.

4.3. APSKAITOS PLANAS

Pagal Direktyvos 2003/87/EB 6 straipsnio 2 dalies c punktą šiltnamio efektą sukeliančių dujų išmetimo leidimuose turi būti pateikti apskaitos reikalavimai, nurodyta apskaitos metodika ir dažnumas. ►M2 Pagal minėtos direktyvos 3g straipsnį orlaivių naudotojai pateikia kompetentingai institucijai apskaitos planą, kuriame nustatomos išmetamųjų teršalų ir tonkilometrių apskaitos ir ataskaitų teikimo priemonės. ◄

Apskaitos metodika yra apskaitos plano dalis, o jį tvirtina kompetentinga institucija, vadovaudamasi šiame poskyryje ir atskirose jo dalyse išdėstytais kriterijais. Valstybė narė arba jos kompetentingos institucijos užtikrina, kad įrenginiams taikytina apskaitos metodika būtų nurodyta leidimo sąlygose arba, kai tai atitinka Direktyvą 2003/87/EB, bendrosiose privalomose taisyklėse.

▼M2

Kompetentinga institucija prieš prasidedant ataskaitiniam laikotarpiui tvirtina veiklos vykdytojo parengtą apskaitos planą, kuris iš naujo tvirtinamas padarius kurį nors iš toliau išvardytų įrenginiui ar orlaivio naudotojo taikomos apskaitos metodikos pakeitimų. Kai tai reikalaujama konkrečiai veiklos rūšiai skirtame priede, apskaitos planas turi būti teikiamas iki nustatytos dienos ir naudojant standartinį šabloną.

▼B

Pagal 16 skyrių apskaitos plane turi būti:

a) įrenginio ir jo vykdomų veiklos rūšių, kurie turi būti apskaitomi, aprašas;

b) informacija apie atsakomybę už įrenginio apskaitą ir ataskaitų teikimą;

c) kiekvienos įrenginyje vykdomos veiklos taršos šaltinių ir sukėliklių, kurie turi būti apskaitomi, sąrašas;

d) taikytinos skaičiavimu ar matavimu grindžiamos metodikos aprašas;

▼M4

e) metodų pakopų, taikytinų veiklos duomenims, anglies kiekiui (jei taikomi masės balanso arba kiti metodai, pagal kuriuos išmetamam ŠESD kiekiui apskaičiuoti tiesiogiai būtinas anglies kiekis), išmetamųjų teršalų faktoriams, oksidacijos ir konversijos koeficientams, sąrašas ir aprašymas kiekvienam sukėlikliui, kuris turi būti apskaitomas;

▼B

f) kiekvienam iš sukėliklių, kurie turi būti apskaitomi, matuoti naudotinų matavimo sistemų aprašas, matavimo prietaisų specifikacija ir tiksli įrenginio vieta;

▼M1

g) veiklos duomenų ir kitų parametrų neapibrėžties ribinių verčių (kai taikytina) laikymosi įrodymai pagal kiekvienam sukėlikliui ir (arba) taršos šaltiniui taikomas pakopas;

▼B

h) jei reikia, kiekvieno iš sukėliklių grynajam šilumingumui, anglies kiekiui, išmetamųjų teršalų faktoriams, oksidacijos bei konversijos koeficientui ir biomasės daliai nustatyti naudotino kuro ir medžiagų ėminių ėmimo metodo aprašas;

i) numatomų šaltinių ar analizės metodų, skirtų kiekvieno sukėliklių grynajam šilumingumui, anglies kiekiui, išmetamųjų teršalų faktoriams, oksidacijos koeficientui, konversijos koeficientui ir biomasės daliai nustatyti, aprašas;

j) jei reikia, neakredituotų laboratorijų bei susijusių analizės procedūrų sąrašas ir aprašas, įskaitant visų susijusių kokybės užtikrinimo priemonių, pvz., tarplaboratorinių lyginamųjų bandymų, aprašytų 13.5.2, sąrašą;

k) jei reikia, ištisinio išmetamo ŠESD kiekio matavimo sistemų, skirtų taršos šaltiniui apskaityti, aprašas, t. y. matavimo vietos, matavimų dažnumas, taikoma įrangos, kalibravimo, duomenų rinkimo ir saugojimo tvarka, ir patvirtinamojo skaičiavimo bei veiklos duomenų, išmetamųjų teršalų faktorių ir pan. pranešimo metodas;

l) jei reikia, kai taikomas vadinamasis „atsarginės priemonės metodas“ (5.3 poskyris): išsamus metodo ir neapibrėžčių analizės aprašas, jei jis nepateikiamas pagal šio sąrašo a–k punktus;

▼M1

m) duomenų gavimo, tvarkymo ir kokybės kontrolės tvarkos aprašas, taip pat veiklos rūšių aprašas (žr. 10.1–10.3 poskyrius ir XIII priedo 8 poskyrį);

▼B

n) jei reikia, informacija apie svarbias sąsajas su veikla, vykdoma pagal Bendrijos aplinkos vadybos ir audito sistemą (AVAS) bei kitas aplinkos vadybos sistemas (pvz., ISO 14001:2004), ypač dėl tvarkos ir kontrolės, susijusių su šiltnamio efektą sukeliančių dujų išmetimo apskaita ir ataskaitų teikimu;

▼M3

o) vamzdynų tinklo temperatūros ir slėgio matavimo įrangos buvimo vieta, jei tokia įranga naudojama;

p) vamzdynų tinklo nuotėkio prevencijos, nustatymo ir nutekančio kiekio matavimo procedūros, jei yra;

q) su vamzdynų tinklu susijusios procedūros, kuriomis veiksmingai užtikrinama, kad CO2 būtų perduodamas tik į galiojantį šiltnamio efektą sukeliančių dujų išmetimo leidimą turinčius įrenginius arba į tokius įrenginius, kuriuose visas išmetamas CO2 kiekis yra veiksmingai apskaitomas ir teikiamos ataskaitos pagal šio priedo 5 skirsnio 7 poskirsnį;

r) jei CO2 perduodamas pagal šio priedo 5 skirsnio 7 poskirsnį, nurodomi perduodančiojo ir priimančiojo įrenginio identifikacijos duomenys. Jei įrenginiui išduotas šiltnamio efektą sukeliančių dujų išmetimo leidimas, nurodomas jo identifikacijos kodas, kaip nustatyta reglamente, priimtame pagal Direktyvos 2003/87/EB 19 straipsnį;

s) jei perduodant CO2 pagal šio priedo 5 skirsnio 7 poskirsnį perdavimo iš vieno įrenginio į kitą taške naudojamos ištisinio matavimo sistemos, pateikiamas sistemos apibūdinimas;

t) jei aktualu, nurodoma, kaip apskaičiuojamas iš galimų nuotėkio vietų į atmosferą arba į vandens storymę išmetamo CO2 kiekis ir taikomos bei prireikus pritaikytos faktinio į atmosferą arba į vandens storymę išmetamo CO2 nustatymo metodikos, kaip nurodyta XVIII priede;

▼M4

u) jei aktualu, datos, kada atlikti matavimai siekiant nustatyti konkrečiam įrenginiui skirtus išmetamųjų teršalų CF4 ir C2F6 faktorius, ir būsimo tokio kartotinio nustatymo grafikas;

v) jei aktualu, protokolas, kuriame aprašyta, kokios procedūros laikytasi siekiant nustatyti konkrečiam įrenginiui skirtus išmetamųjų teršalų CF4 ir C2F6 faktorius, ir nurodyta, kad matavimai buvo atlikti ir bus atliekami pakankamai ilgai, tačiau ne trumpiau kaip 72 valandas, kad išmatuotos vertės būtų panašios;

w) jei aktualu, metodika, pagal kurią nustatytas iš pirminio aliuminio gamybos įrenginių nenumatytai išmestų ŠESD surinkimo veiksmingumas.

▼B

Apskaitos metodika turi būti keičiama, jei dėl to padidėja pateikiamų duomenų tikslumas, nebent tai yra techniškai neįmanoma arba tam prireiktų nepagrįstai didelių sąnaudų.

▼M3

Esminius apskaitos metodikos, kuri yra apskaitos plano dalis, pakeitimus turi patvirtinti kompetentinga institucija, jei:

— pasikeičia 1 lentelėje nustatyta įrenginio kategorija,

— išmetamam CO2 kiekiui nustatyti taikoma metodika pakeičiama iš matavimu grindžiamos į skaičiavimu grindžiamą arba atvirkščiai,

— padidėja veiklos duomenų ar kitų parametrų (jei taikoma) neapibrėžtis ir dėl to pasikeičia pakopa,

— pakeitimai susiję su dėl nuotėkio saugykloje išmetamo CO2 kiekio nustatymo metodo taikymu ar jos koregavimu.

▼B

Apie visus kitus apskaitos metodikos ar ją grindžiančių duomenų pakeitimus kompetentingai institucijai turi būti pranešama be reikalo nedelsiant po to, kai veiklos vykdytojas apie juos sužinojo arba pagrįstai turėjo sužinoti, nebent kitaip būtų nustatyta apskaitos plane.

Apskaitos plano pakeitimai turi būti aiškiai nurodyti, pagrįsti ir išsamiai patvirtinti dokumentais veiklos vykdytojo vidaus registre.

Kompetentinga institucija gali pareikalauti, kad veiklos vykdytojas pakeistų savo apskaitos planą, jei jo apskaitos planas nebeatitinka šiose gairėse nustatytų taisyklių.

Kad kompetentingos institucijos ir Komisija galėtų keistis informacija apie apskaitą, ataskaitų teikimą bei patikrą pagal šias gaires ir kad jos būtų nuosekliai taikomos, valstybės narės turi palengvinti metinį apskaitos, ataskaitų teikimo ir patikros kokybės užtikrinimo ir įvertinimo procesą, kurį Komisija pradeda pagal Direktyvos 2003/87/EB 21 straipsnio 3 dalį.

5. SKAIČIAVIMU GRINDŽIAMA IŠMETAMO CO2 KIEKIO NUSTATYMO METODIKA

5.1. SKAIČIAVIMO FORMULĖS

Išmetamas CO2 kiekis apskaičiuojamas pagal vieną iš šių formulių:

išmetamas CO2 kiekis = veiklos duomenys × išmetamųjų teršalų faktorius × oksidacijos koeficientas

arba taikant alternatyvų metodą, jei tai nurodyta konkrečiai veiklai taikomose gairėse.

Šioje formulėje degimo ir proceso metu išsiskiriančios ŠESD išreiškiamos taip:

Degimo metu išsiskiriančios ŠESD

▼M2

Veiklos duomenys turi būti grindžiami sunaudojamu kuro kiekiu. Jei šiose gairėse nenurodyta kitaip, sunaudojamas kuro kiekis išreiškiamas kaip energijos kiekis TJ. Laikoma, kad tam tikrų konkrečių veiklos rūšių atveju vartoti grynojo šilumingumo dydį nebūtina, jei konkrečiai veiklai taikomuose prieduose nurodyta, kad tokiu pačiu tikslumo lygiu galima taikyti išmetamųjų teršalų faktorius, išreikštus t CO2 tonai kuro. Jei šiose gairėse nenurodyta kitaip, išmetamųjų teršalų faktorius išreiškiamas kaip t CO2/TJ. Naudojant kurą, ne visa kure esanti anglis oksiduojasi ir virsta CO2. Nevisiška oksidacija atsiranda dėl degimo proceso sutrikimų, dėl kurių dalis anglies nesudega arba oksiduojasi iš dalies ir virsta suodžiais ar pelenais. Į nesusioksidavusią anglį atsižvelgiama nustatant oksidacijos koeficientą, kuris turi būti išreiškiamas trupmena. Oksidacijos koeficientas išreiškiamas kaip vieneto dalis. Gaunama tokia skaičiavimo formulė:

▼B

išmetamas CO2 kiekis = kuro srautas [t arba Nm3] × grynasis šilumingumas [TJ/t arba TJ/Nm3] × išmetamųjų teršalų faktorius[t CO2/TJ] × oksidacijos koeficientas

Degimo metu išsiskiriančių ŠESD kiekio skaičiavimas išsamiau aprašytas II priede.

Proceso metu išsiskiriančios ŠESD

Veiklos duomenys grindžiami sunaudotu medžiagos kiekiu, našumu arba gamybos išeiga ir išreiškiami t arba Nm3. Išmetamųjų teršalų faktorius išreiškiamas [t CO2/t arba t CO2/Nm3]. Į žaliavose esančią anglį, kuri proceso metu nevirsta CO2, atsižvelgiama nustatant konversijos koeficientą, kuris išreiškiamas trupmena. Jei į konversijos koeficientą atsižvelgta nustatant išmetamųjų teršalų faktorių, atskiras konversijos koeficientas netaikomas. Sunaudotos žaliavos kiekis išreiškiamas kaip masė arba tūris [t arba Nm3]. Gaunama tokia skaičiavimo formulė:

▼M4

Proceso metu išsiskiriančių ŠESD kiekio skaičiavimas išsamiau aprašytas II–XI ir XVI–XXIV prieduose pateiktose konkrečioms veiklos rūšims taikomose gairėse. Konversijos koeficientas taikomas ne pagal visus II–XI ir XVI–XXIV prieduose pateikiamus skaičiavimo metodus.

▼B

Proceso metu išsiskiriančių ŠESD kiekio skaičiavimas išsamiau aprašytas ►M3 II–XI ir XVI, XVII ir XVIII prieduose ◄ pateiktose konkrečioms veiklos rūšims taikomose gairėse. Konversijos koeficientas taikomas ne pagal visus ►M3 II–XI ir XVI, XVII ir XVIII prieduose ◄ pateikiamus skaičiavimo metodus.

5.2. METODŲ PAKOPOS

►M2 ►M4 II–XI ir XIV–XXIV prieduose ◄ išdėstytose konkrečiai veiklai taikomose gairėse yra pateiktos konkrečios metodikos šiems kintamiesiems rodikliams nustatyti: veiklos duomenims (kuriuos sudaro du kintamieji: kuro (medžiagos) srautas ir grynasis šilumingumas), išmetamųjų teršalų faktoriams, sudėties duomenims, oksidacijos ir konversijos koeficientams ir naudingajai apkrovai. ◄ Šie skirtingi metodai vadinami pakopomis. Pakopų numeravimas didėjimo nuo 1 aukštyn tvarka reiškia didėjantį tikslumą, o didžiausiu skaičiumi pažymėta pakopa yra pageidautina pakopa.

Veiklos vykdytojas gali taikyti skirtingas pakopas skirtingiems vienam skaičiavimui taikomiems kuro (medžiagų) srauto kintamiesiems, grynajam šilumingumui, išmetamųjų teršalų faktoriams, sudėties duomenims, oksidacijos ar konversijos koeficientams. Pasirinktas pakopas turi patvirtinti kompetentinga institucija (žr. 4.3 poskyrį).

Lygiavertės pakopos žymimos tuo pačiu pakopos numeriu ir konkrečia abėcėlės raide (pvz., 2a ir 2b pakopos). Veiklos vykdytojas, vykdantis tų rūšių veiklą, kuriai šiose gairėse numatyti alternatyvūs skaičiavimo metodai (pvz., VII priede pateiktas „A metodas – pagrįstas krosnies sąnaudomis“ ir „B metodas – pagrįstas klinkerio išeiga“), gali vieną metodą pakeisti kitu tik tuomet, jei kompetentingai institucijai priimtinu būdu gali įrodyti, kad dėl minėto pakeitimo atitinkamos veiklos metu išmetamo ŠESD kiekio apskaita ir ataskaitos bus tikslesni.

Visi veiklos vykdytojai visų B arba C kategorijos įrenginių visų sukėliklių visiems kintamiesiems nustatyti turi taikyti aukščiausios pakopos metodą. Kita žemesnė pakopa pagal apskaitos metodiką gali būti taikoma tik tuomet, jei kompetentingai institucijai priimtinu būdu įrodoma, kad aukščiausios pakopos metodas techniškai neįmanomas arba kad dėl to nepagrįstai padidėtų sąnaudos. Kai deginant iškastinį kurą įrenginys išmeta daugiau kaip 500 kilotonų CO2 per metus (t. y. yra C kategorijos įrenginys), valstybė narė pagal Direktyvos 2003/87/EB 21 straipsnį turi informuoti Komisiją, jei visiems pagrindiniams sukėlikliams netaikomas aukščiausios pakopos metodų rinkinys.

Pagal 16 skyrių valstybės narės turi užtikrinti, kad veiklos vykdytojai visiems pagrindiniams sukėlikliams taikytų bent 1 lentelėje nurodytas pakopas, nebent tai būtų techniškai neįmanoma.

Veiklos vykdytojas šalutinių sukėliklių išmetamo ŠESD kiekio kintamiesiems apskaičiuoti gali pasirinkti ne žemesnę kaip 1 pakopą, o smulkiesiems sukėlikliams taikyti apskaitos ir ataskaitų teikimo būdus pagal nuosavą bepakopį įvertinimo metodą. Tai turi patvirtinti kompetentinga institucija.

Veiklos vykdytojas be reikalo nedelsdamas pasiūlo taikomų pakopų pakeitimus, kai:

— pasikeičia prieinami duomenys ir dėl to galima tiksliau nustatyti išmetamą ŠESD kiekį,

— atsiranda naujų ŠESD išmetimo šaltinių,

— iš esmės pasikeičia kuro rūšių ar atitinkamų žaliavų asortimentas,

— duomenyse aptinkama klaidų, atsiradusių dėl apskaitos metodikos,

— pakeitimo pareikalauja kompetentinga institucija.

Kai naudojamas biomasės kuras ir grynų medžiagų kategorijai priskiriamos medžiagos, įrenginiams arba techniškai išskiriamoms jų dalims galima taikyti bepakopius metodus, nebent atitinkama vertė turi būti taikoma deginant biomasę išmetamam CO2 atimti iš ištisiniu išmetamų ŠESD matavimu nustatyto ŠESD kiekio. Šiems bepakopiams metodams priskiriamas ir energijos balanso metodas. Deginant iškastinį kurą susidarančios ŠESD ir deginant grynai biomasei priskiriamas medžiagas išmetamas CO2 įtraukiami į biomasės sukėliklių kategoriją ir gali būti įvertinami taikant bepakopius metodus. Mišrus kuras ir medžiagos, kuriose yra biomasės, yra apibūdinama taikant šio priedo 13.4 poskyrio nuostatas, nebent sukėliklis priskiriamas smulkiųjų kategorijai.

▼M4

Jei naudojamas komercinis standartinis kuras, kitai veiklai taip pat gali būti taikomi II priedo, susijusio su deginimo veikla, 1 lentelėje pateikta mažiausios pakopos metodika.

▼B

Jei aukščiausiosios pakopos metodika arba konkrečiam kintamajam skirta sutarta pakopa laikinai neįmanoma dėl techninių priežasčių, veiklos vykdytojas gali taikyti aukščiausią įmanomą pakopą iki vėl susidarys sąlygos, leidžiančios taikyti ankstesnę pakopą. Veiklos vykdytojas be reikalo nedelsdamas turi pateikti kompetentingai institucijai pakopos pakeitimo būtinumo įrodymą ir informaciją apie laikinąją apskaitos metodiką. Veiklos vykdytojas imasi visų reikiamų veiksmų, kad apskaitos ir ataskaitų teikimo tikslais kuo greičiau būtų galima taikyti ankstesnę pakopą.

Pakopų pakeitimai išsamiai dokumentuojami. Nedidelis duomenų trūkumas dėl matavimo sistemų prastovos turi būti kompensuojamas tinkama profesine praktika, kuri užtikrina, kad išmetamas ŠESD kiekis būtų įvertinamas nuosaikiai, atsižvelgiant į Taršos integruotos prevencijos ir kontrolės (TIPK) nuostatų 2003 m. liepos mėn. informacinį dokumentą dėl bendrųjų apskaitos principų ( 7 ). Jei pakopos pakeičiamos nepasibaigus ataskaitiniam laikotarpiui, atitinkamos paveiktos veiklos metu gauti rezultatai apskaičiuojami imant atitinkamą ataskaitinio laikotarpio dalį ir kompetentingai institucijai pranešami atitinkamose metinės ataskaitos dalyse.

▼M4

1 lentelė

Būtiniausi reikalavimai

(„n-a“ reiškia „nenaudojama“)

A skiltis skirta A kategorijos įrenginiams (t. y. įrenginiams, kurių praneštas vidutinis metinis išmestas ŠESD kiekis per paskutinį ataskaitinį laikotarpį (arba to kiekio įvertis ar planas su atsarga, jei pranešamų duomenų apie išmetamą kiekį nebeturima arba jie nebetaikomi) yra ne didesnis kaip 50 kilotonų CO2-ekv., neįskaitant biogeninio CO2 ir neatėmus perduoto CO2 kiekio).

B skiltis skirta B kategorijos įrenginiams (t. y. įrenginiams, kurių praneštas vidutinis metinis išmestas ŠESD kiekis per paskutinį ataskaitinį laikotarpį (arba to kiekio įvertis ar planas su atsarga, jei pranešamų duomenų apie išmetamą kiekį nebeturima arba jie nebetaikomi) yra didesnis kaip 500 kilotonų CO2-ekv., neįskaitant biogeninio CO2 ir neatėmus perduoto CO2 kiekio);

o C skiltis skirta C kategorijos įrenginiams (t. y. įrenginiams, kurių praneštas vidutinis metinis išmestas ŠESD kiekis per paskutinį ataskaitinį laikotarpį (arba to kiekio įvertis ar planas su atsarga, jei pranešamų duomenų apie išmetamą kiekį nebeturima arba jie nebetaikomi) yra didesnis kaip 500 kilotonų CO2-ekv., neįskaitant biogeninio CO2 ir neatėmus perduoto CO2 kiekio).







Veiklos duomenys Išmetamųjų teršalų faktorius Sudėties duomenys Oksidacijos koeficientas Konversijos koeficientas Kuro srautas Grynasis šilumingumas Priedas/veikla A B C A B C A B C A B C A B C A B C II. Degimas Komercinis standartinis kuras 2 3 4 2a/2b 2a/2b 2a/2b 2a/2b 2a/2b 2a/2b n-a n-a n-a 1 1 1 n-a n-a n-a Kitas dujinis ir skystasis kuras 2 3 4 2a/2b 2a/2b 3 2a/2b 2a/2b 3 n-a n-a n-a 1 1 1 n-a n-a n-a Kietasis kuras 1 2 3 2a/2b 3 3 2a/2b 3 3 n-a n-a n-a 1 1 1 n-a n-a n-a Masės balanso metodas, skirtas suodžių gamybai ir dujų perdirbimo terminalams 1 2 3 n-a n-a n-a n-a n-a n-a 1 2 2 n-a n-a n-a n-a n-a n-a Fakelai 1 2 3 n-a n-a n-a 1 2a/b 3 n-a n-a n-a 1 1 1 n-a n-a n-a Dujų plovimas karbonatu 1 1 1 n-a n-a n-a 1 1 1 n-a n-a n-a n-a n-a n-a n-a n-a n-a gipsu 1 1 1 n-a n-a n-a 1 1 1 n-a n-a n-a n-a n-a n-a n-a n-a n-a







Veiklos duomenys Išmetamųjų teršalų faktorius Sudėties duomenys Konversijos koeficientas Kuro srautas Grynasis šilumingumas A B C A B C A B C A B C A B C III. Naftos perdirbimo įrenginiai Regeneravimas katalizinio krekingo įrenginiu 1 1 1 n-a n-a n-a n-a n-a n-a n-a n-a n-a n-a n-a n-a Vandenilio gamyba 1 2 2 n-a n-a n-a 1 2 2 n-a n-a n-a n-a n-a n-a IV. Koksavimo krosnys Masės balansas 1 2 3 n-a n-a n-a n-a n-a n-a 2 3 3 n-a n-a n-a Kuras, naudojamas kaip proceso žaliava 1 2 3 2 2 3 2 3 3 n-a n-a n-a n-a n-a n-a V. Metalo rūdų apdeginimas ir sukepinimas Masės balansas 1 2 3 n-a n-a n-a n-a n-a n-a 2 3 3 n-a n-a n-a Karbonato sąnaudos 1 1 2 n-a n-a n-a 1 1 1 n-a n-a n-a 1 1 1 VI. Geležis ir plienas Masės balansas 1 2 3 n-a n-a n-a n-a n-a n-a 2 3 3 n-a n-a n-a Kuras, naudojamas kaip perdirbimo žaliava 1 2 3 2 2 3 2 3 3 n-a n-a n-a n-a n-a n-a VII. Cementas Pagal krosnies sąnaudas 1 2 3 n-a n-a n-a 1 1 1 n-a n-a n-a 1 1 2 Klinkerio išeiga 1 1 2 n-a n-a n-a 1 2 3 n-a n-a n-a 1 1 2 Cemento deginimo dulkės 1 1 2 n-a n-a n-a 1 2 2 n-a n-a n-a n-a n-a n-a Anglis be karbonatų 1 1 2 n-a n-a n-a 1 1 2 n-a n-a n-a 1 1 2 VIII. Kalkės, dolomitas ir magnezitas Karbonatai 1 2 3 n-a n-a n-a 1 1 1 n-a n-a n-a 1 1 2 Šarminių metalų oksidai 1 1 2 n-a n-a n-a 1 1 1 n-a n-a n-a 1 1 2 IX. Stiklas, mineralinė vata Karbonatai 1 1 2 n-a n-a n-a 1 1 1 n-a n-a n-a n-a n-a n-a X. Keramika Anglies sąnaudos 1 1 2 n-a n-a n-a 1 2 3 n-a n-a n-a 1. 1 2 Šarminių metalų oksidai 1 1 2 n-a n-a n-a 1 2 3 n-a n-a n-a 1 1 2 Dujų plovimas 1 1 1 n-a n-a n-a 1 1 1 n-a n-a n-a n-a n-a n-a XI. Celiuliozė ir popierius Standartinis metodas 1 1 1 n-a n-a n-a 1 1 1 n-a n-a n-a n-a n-a n-a XIX. Natrio karbonatas ir natrio hidrokarbonatas Masės balansas 1 2 3 n-a n-a n-a n-a n-a n-a 2 3 3 n-a n-a n-a XX. Amoniakas Kuras, naudojamas kaip proceso žaliava 2 3 4 2a/2b 2a/2b 3 2a/2b 2a/2b 3 n-a n-a n-a n-a n-a n-a XXI. Vandenilis ir sintezės dujos Kuras, naudojamas kaip proceso žaliava 2 3 4 2a/2b 2a/2b 3 2a/2b 2a/2b 3 n-a n-a n-a n-a n-a n-a Masės balansas 1 2 3 n-a n-a n-a n-a n-a n-a 2 3 3 n-a n-a n-a XXII. Didelio masto organinių cheminių medžiagų gamyba Masės balansas 1 2 3 n-a n-a n-a n-a n-a n-a 2 3 3 n-a n-a n-a XXIII. Metalų gamyba arba apdorojimas Masės balansas 1 2 3 n-a n-a n-a n-a n-a n-a 2 3 3 n-a n-a n-a Proceso metu išsiskiriančios ŠESD 1 1 2 n-a n-a n-a 1 1 1 n-a n-a n-a 1 1 2 XXIV. Aliuminio gamyba Masės balansas, taikomas išmetamam CO2 1 2 3 n-a n-a n-a n-a n-a n-a 2 3 3 n-a n-a n-a Išmetami anglies perfluoridai (PFC) (nuolydžio metodas) 1 1 2 n-a n-a n-a 1 1 1 n-a n-a n-a n-a n-a n-a Išmetami anglies perfluoridai (PFC) (viršįtampio metodas) 1 1 2 n-a n-a n-a 1 1 1 n-a n-a n-a n-a n-a n-a

▼M2

5.3. STACIONARIŲ ĮRENGINIŲ ATSARGINĖS PRIEMONĖS METODAI

▼B

Tais atvejais, kai techniškai neįmanoma visiems (išskyrus smulkiuosius) sukėlikliams taikyti bent 1 pakopos reikalavimų arba to sąnaudos būtų nepagrįstai didelės, veiklos vykdytojas turi taikyti vadinamąjį atsarginės priemonės metodą. Tai leidžia veiklos vykdytojui netaikyti šio priedo 5.2 poskyrio ir parengti visiškai individualizuotą apskaitos metodiką. Veiklos vykdytojas kompetentingai institucijai priimtinu būdu turi įrodyti, kad šią alternatyvią apskaitos metodiką taikant visam įrenginiui bus laikomasi 2 lentelėje pateikiamų viso įrenginio per metus išmetamo šiltnamio efektą sukeliančių dujų kiekio bendrųjų neapibrėžties ribinių verčių.

Neapibrėžties analize turi būti kiekybiškai įvertinamos visų per metus išmestam ŠESD kiekiui apskaičiuoti taikytų kintamųjų ir parametrų neapibrėžtys, atsižvelgiant į ISO Matavimo neapibrėžties išreiškimo vadovą (1995 m.) ( 8 ) ir į ISO 5168:2005. Analizė turi būti atliekama prieš kompetentingai institucijai patvirtinant apskaitos planą pagal ankstesnių metų duomenis ir turi būti kasmet atnaujinama. Šis metinis atnaujinimas turi būti parengtas kartu su metine išmesto ŠESD kiekio ataskaita ir turi būti patikrinamas.

Apie įrenginius, kuriems taikomas atsarginės priemonės metodas, valstybės narės pagal Direktyvos 2003/87/EB 21 straipsnį turi pranešti Komisijai. Veiklos vykdytojas turi nustatyti ir metinėje išmesto ŠESD kiekio apskaitos ataskaitoje nurodyti turimus duomenis arba geriausius veiklos duomenų, grynojo šilumingumo, išmetamųjų teršalų faktorių, oksidacijos koeficientų ir kitų parametrų įvertinimus, jei reikia, atlikęs laboratorinius tyrimus. Atitinkami metodai turi būti nurodyti apskaitos plane ir kompetentingos institucijos patvirtinti. 2 lentelė netaikoma įrenginiams, kurių išmetamas šiltnamio efektą sukeliančių dujų kiekis nustatomas pagal XII priedą taikant ištisinės ŠESD kiekio apskaitos sistemas.







2 lentelė Atsarginės priemonės metodo bendrosios neapibrėžties ribinės vertės Įrenginio kategorija Neapibrėžties ribinė vertė, kurią turi atitikti bendro metinio išmetamo ŠESD kiekio duomenys A ± 7,5 % B ± 5,0 % C ± 2,5 %

▼M2

5.4. STACIONARIŲ ĮRENGINIŲ VEIKLOS DUOMENYS

▼B

Veiklos duomenys – tai informacija apie medžiagų srautą, kuro sąnaudas, žaliavos sąnaudas ar gamybos išeigą, jei tai kuras – išreiškiama kaip energijos kiekis [TJ] (išskirtiniais atvejais – kaip masė ar tūris [t arba Nm3], žr. 5.5 poskyrį), o jei žaliava ar produktai – kaip masė arba tūris [t arba Nm3].

Veiklos duomenis veiklos vykdytojas gali nustatyti remdamasis sąskaitose faktūrose nurodytu kuro ar medžiagos kiekiu laikydamasis I priede nustatytų reikalavimų ir ►M4 II–XXIV prieduose ◄ patvirtintų pakopų.

Jei ŠESD kiekiui apskaičiuoti reikalingų veiklos duomenų negalima nustatyti tiesiogiai, veiklos duomenys nustatomi įvertinant atsargų pokyčius:

C medžiagos = P medžiagos + (S medžiagos – E medžiagos) – O medžiagos,

čia:

C medžiagos : ataskaitiniu laikotarpiu perdirbtos medžiagos;

P medžiagos : ataskaitiniu laikotarpiu nupirktos medžiagos;

S medžiagos : medžiagų atsargos ataskaitinio laikotarpio pradžioje;

E medžiagos : medžiagų atsargos ataskaitinio laikotarpio pabaigoje;

O medžiagos : kitais tikslais naudojamos medžiagos (pervežamos ar perparduodamos).

Tais atvejais, kai nustatyti „S medžiagas“ ir „E medžiagas“ tiesioginio matavimo būdu techniškai neįmanoma arba jei dėl to nepagrįstai padidėtų sąnaudos, veiklos vykdytojas gali šiuos du kiekius nustatyti remdamasis:

— ankstesnių metų duomenimis ir jų santykiu su ataskaitinio laikotarpio išeiga — arba

— dokumentuotais metodais ir atitinkamai duomenimis, pateiktais audito patikrintose to atskaitinio laikotarpio finansinėse ataskaitose.

Tais atvejais, kai nustatyti metinės veiklos duomenis tiksliai visiems kalendoriniams metams yra techniškai neįmanoma arba kai dėl to nepagrįstai padidėtų sąnaudos, veiklos vykdytojas gali pasirinkti kitą tinkamą darbo dieną atskaitiniams metams atskirti nuo kitų metų. Nuokrypiai, kurie gali būti taikomi vienam ar keletui sukėliklių, turi būti aiškiai užregistruoti, sudaryti kalendorinių metų tipinės vertės pagrindą ir nuosekliai įvertinami kitiems metams.

5.5. IŠMETAMŲJŲ TERŠALŲ FAKTORIAI

▼M4

CO2 išmetamųjų teršalų faktoriai nustatomi pagal anglies kiekį kure arba žaliavose ir išreiškiami tCO2/TJ (degimo metu išsiskiriančios ŠESD) arba tCO2/t ar tCO2/Nm3 (proceso metu išsiskiriančios ŠESD). Kitų ŠESD nei CO2 išmetamųjų teršalų faktoriai nustatyti atitinkamuose konkrečiai veiklai skirtuose šių gairių prieduose.

▼M2

Kad būtų kuo didesnis skaidrumas ir darna su nacionaline ŠESD apskaita, degimo metu išmetamoms ŠESD taikyti t CO2/t, o ne t CO2/TJ išreiškiamą išmetamųjų teršalų faktorių leidžiama tik tais atvejais, kai priešingu atveju nepagrįstai padidėtų veiklos vykdytojo sąnaudos ir tais atvejais, kurie apibrėžti šių gairių prieduose, taikomuose konkrečiai veiklai.

▼B

Angliai į atitinkamą CO2 vertę perskaičiuoti taikomas koeficientas ( 9 ), lygus 3,664 [t CO2/t C].

Išmetamųjų teršalų faktoriai ir nuostatos dėl konkrečiai veiklai taikomų išmetamųjų teršalų faktorių išdėstyti šio priedo 11 ir 13 skyriuose.

Biomasė išmetamo CO2 kiekio požiūriu laikoma neutralia. Biomasei taikomas išmetamųjų teršalų faktorius yra lygus 0 [t CO2/TJ arba t, arba Nm3]. Pavyzdinis įvairių biomase pripažintų medžiagų sąrašas pateiktas šio priedo 12 skyriuje.

Kurui arba medžiagoms, kuriose yra ir iškastinio kuro, ir biomasės anglies, taikomas svertinis išmetamųjų teršalų faktorius, nustatomas pagal iškastinio kuro anglies dalį bendrame kuro anglies kiekyje. Šis skaičiavimas atliekamas skaidriai ir dokumentuojamas pagal šio priedo 13 skyriuje pateiktas taisykles ir jame nustatyta tvarka.

Būdingasis CO2, kuris įrenginiui pagal ES-ETS yra perduodamas kaip kuro dalis (pvz., aukštakrosnių dujos, kokso dujos ar gamtinės dujos), turi būti įtraukiamas į to kuro išmetamųjų teršalų faktorių.

Kompetentingos institucijos leidimu būdingasis CO2 iš sukėliklio, kuris vėliau perduodamas iš įrenginio kaip kuro dalis, gali būti atimamas iš to įrenginio išmetamo ŠESD kiekio, neatsižvelgiant į tai, ar jis tiekiamas į kitą ES-ETS įrenginį, ar ne. Bet kuriuo atveju apie jį turi būti pranešama papildomų duomenų skiltyje. Apie atitinkamus įrenginius valstybės narės pagal Direktyvos 2003/87/EB 21 straipsnio įpareigojimus turi pranešti Komisijai.

5.6. OKSIDACIJOS IR KONVERSIJOS KOEFICIENTAI

Degimo metu išsiskiriančių ŠESD oksidacijos koeficientas arba proceso metu išsiskiriančių ŠESD konversijos koeficientas turi būti taikomas įvertinti anglies daliai, kuri proceso metu nesioksidavo ir nepasikeitė. Oksidacijos koeficientams netaikomas reikalavimas taikyti aukščiausią pakopą. Jei įrenginyje naudojamas įvairių rūšių kuras ir apskaičiuojami konkrečiai veiklai taikomi oksidacijos koeficientai, kompetentingos institucijos leidimu veiklos vykdytojas gali nustatyti veiklai vieną suminį oksidacijos koeficientą ir taikyti jį visoms jo naudojamoms kuro rūšims arba, jei nenaudojama biomasė, priskirti nevisišką oksidaciją vienam iš pagrindinių kuro srautų, o visiems kitiems taikyti vertę 1.

▼M3

5.7 PERDUODAMAS CO2

Kompetentingai institucijai leidus, veiklos vykdytojas gali iš apskaičiuoto įrenginio išmetamo CO2 kiekio atimti iš įrenginio ne išmesto, bet perduoto CO2 kiekį, kuris:

▼M4

— perduotas kaip gryna medžiaga ar žaliava, arba tiesiogiai panaudotas ir neatsiejamas nuo produktų, nebent taikomi kiti XIX–XXII prieduose nustatyti reikalavimai, arba

▼M3

— perduotas kitam šiltnamio efektą sukeliančių dujų išmetimo leidimą turinčiam įrenginiui, nebent taikomi kiti XVII arba XVIII priede nustatyti reikalavimai,

jei iš įrenginio ir vykdant atitinkamą veiklą išmetamo CO2 kiekis atitinkamai dėl to sumažėja, kaip matyti iš valstybės narės nacionalinės ataskaitos, teikiamos Jungtinių Tautų Bendrosios klimato kaitos konvencijos sekretoriatui. Kiekvienam įrenginiui perduotas ir iš kiekvieno įrenginio gautas kiekis nurodomas ir perdavusiojo, ir priimančiojo įrenginio metinėje išmetimo ataskaitoje kaip papildomi duomenys.

Jei CO2 perduodamas kitam įrenginiui, prie priimančiojo įrenginio apskaičiuoto išmetamo CO2 kiekio pridedamas gauto CO2 kiekis, nebent taikomi kiti XVII ►M4 –XXII ◄ priede nustatyti reikalavimai.

Valstybės narės pagal Direktyvos 2003/87/EB 21 straipsnį praneša Komisijai apie CO2 perdavusius ir priėmusius įrenginius. Jei CO2 perduodamas įrenginiui, kuriam taikoma minėta direktyva, perduodančiojo įrenginio metinėje išmetimo ataskaitoje nurodomas priimantysis įrenginys nurodant jo įrenginio identifikacijos kodą, nustatytą reglamente, priimtame pagal tos direktyvos 19 straipsnį. Tokiu pačiu būdu priimantysis įrenginys nurodo perduodantįjį įrenginį.

Galimi CO2 perdavimo iš įrenginio atvejai, inter alia:

— grynas CO2, naudojamas gėrimams prisotinti angliarūgštės,

— grynas CO2, naudojamas kaip sausas aušinti skirtas ledas,

— grynas CO2, naudojamas kaip ugnies gesinimo medžiaga, aušalas arba laboratorinės dujos,

— grynas CO2, naudojamas grūdinių kultūrų kenkėjams naikinti,

— grynas CO2, naudojamas kaip tirpiklis maisto ar chemijos pramonėje,

— CO2 naudojamas ir neatsiejamas nuo chemijos ir celiuliozės pramonės produktų ar žaliavų (pvz., karbamidui ar nusodinamiems karbonatams),

— karbonatai, neatsiejami nuo purškalų išdžiovinto sugėrimo produkto (angl. SDAP), gauto pusiau sausai plaunant kaminų išmetamąsias dujas,

— CO2 surinkimo įrenginiams perduotas CO2,

— iš CO2 surinkimo įrenginių į vamzdynų tinklus perduotas CO2,

— iš vamzdynų tinklų į saugyklas perduotas CO2.

Jei konkrečiai veiklai skirtuose prieduose nenustatyta kitų reikalavimų, kasmet perduodamo CO2 ar karbonato masė prireikus nustatoma tiesiogiai (naudojant debitmačius, masės debitmačius arba sveriant) arba netiesiogiai – pagal atitinkamo produkto (pvz., karbonatų ar karbamido) masę. Didžiausia leidžiama neapibrėžtis yra iki 1,5 %.

Jei perduodamo CO2 kiekis matuojamas perduodančiajame ir priimančiajame įrenginyje, perduotas ir priimtas CO2 kiekis turi sutapti. Jei nuokrypį tarp abiejų išmatuotų verčių galima paaiškinti matavimo sistemų neapibrėžtimi, abiejų įrenginių (perdavusiojo ir priėmusiojo) išmetimo ataskaitose nurodomas aritmetinis abiejų išmatuotų verčių vidurkis. Išmetimo ataskaitoje nurodoma, kad ta vertė suvienodinta su atitinkamai perduodančiojo arba priimančiojo įrenginio verte. Išmatuotoji vertė nurodoma kaip papildomi duomenys.

Jei nuokrypio tarp abiejų išmatuotų verčių matavimo sistemų neapibrėžtimi paaiškinti negalima, abiejų įrenginių veiklos vykdytojai išmatuotas vertes suvienodina jas įvertindami nuosaikiai (t. y. nesumažindami išmesto CO2 kiekio). Tokį suvienodinimą patikrina perduodančiojo ir priimančiojo įrenginių tikrintojai ir patvirtina kompetentinga institucija.

Tais atvejais, kai dalis perduodamo CO2 išsiskyrė deginant biomasę arba jei Direktyva 2003/87/EB įrenginiui taikoma tik iš dalies, veiklos vykdytojas atima tik atitinkamą perduodamo CO2 masės dalį, kuri išsiskiria iš iškastinio kuro bei medžiagų vykdant direktyva reglamentuojamą veiklą. Atitinkami priskyrimo metodai turi būti nuosaikūs ir juos turi patvirtinti kompetentinga institucija.

Jei CO2 kiekis matuojamas perduodančiajame įrenginyje, visas perduotas (arba gautas) CO2, išsiskyrusio deginant biomasę, kiekis nurodomas kaip papildomi duomenys tiek perduodančiojo, tiek priimančiojo įrenginių ataskaitose. Priimančiajame įrenginyje nebūtina matuoti gaunamo CO2 kiekio, ir ataskaitose nurodomas toks deginant biomasę gautas CO2 kiekis, koks išmatuotas perduodančiajame įrenginyje.

▼M2

6. STACIONARIŲ ĮRENGINIŲ MATAVIMU GRINDŽIAMA METODIKA

▼B

6.1. BENDROSIOS NUOSTATOS

▼M1

Kaip išdėstyta 4.2 poskyryje, iš visų arba pasirinktų šaltinių išmetamų ŠESD kiekis gali būti nustatytas taikant matavimu grindžiamą metodiką ir naudojant nuolatinio išmetamųjų ŠESD kiekio matavimo sistemas (CEMS), taikant standartizuotus arba pripažintus metodus, veiklos vykdytojui prieš ataskaitinį laikotarpį gavus kompetentingos institucijos patvirtinimą, kad taikant CEMS pasiekiamas didesnis tikslumas, negu apskaičiuojant išmetamųjų ŠESD kiekį tiksliausios pakopos metodu. Konkretūs matavimu grindžiami metodai išdėstyti XII ir XIII prieduose. Apie įrenginius, kuriuos eksploatuojantys veiklos vykdytojai savo apskaitos sistemose taiko CEMS, valstybės narės turi pranešti Komisijai pagal Direktyvos 2003/87/EB 21 straipsnį.

▼B

Koncentracijai ir masei ar tūriui matuoti taikoma procedūra, jei įmanoma, turi atitikti standartizuotus metodus, apribojančius ėminių ėmimo bei matavimo nuokrypius ir turinčius žinomą matavimo neapibrėžtį. Jei yra, turi būti taikomi CEN (t. y. Europos standartizacijos komiteto išleisti) standartai. Jei CEN standartų nėra, taikomi ISO (t. y. Tarptautinės standartizacijos organizacijos išleisti) arba nacionaliniai standartai. Jei taikytinų standartų apskritai nėra, jei įmanoma, procedūra gali būti vykdoma vadovaujantis standartų projektais ar pramonės šakos geriausios praktikos gairėmis.

Atitinkami ISO standartai yra šie:

— ISO 12039:2001 Stacionariųjų šaltinių išmetamieji teršalai. Anglies monoksido, anglies dioksido ir deguonies kiekio nustatymas. Automatinio matavimo metodo techninės charakteristikos ir kalibravimas,

— ISO 10396:2006 Stacionariųjų šaltinių išmetamieji teršalai. Ėminių ėmimas dujų koncentracijai automatizuotai nustatyti,

— ISO 14164:1999 Stacionariųjų šaltinių išmetamieji teršalai. Dujų srautų tūrio debito nustatymas dujotakiuose. Automatizuotas metodas.

Biomasei tenkanti išmatuoto išmetamo CO2 kiekio dalis turi būti atimama pagal skaičiavimo metodą ir nurodyta kaip papildomi duomenys (žr. šio priedo 14 skyrių).

6.2. MATAVIMU GRINDŽIAMOS METODIKOS PAKOPOS

▼M1

Įrenginį eksploatuojantis veiklos vykdytojas pagal XII ir XIII priedus taiko aukščiausias pakopas kiekvienam taršos šaltiniui, kuris yra nurodytas šiltnamio efektą sukeliančių dujų išmetimo leidime ir iš kurio išmetamas atitinkamas šiltnamio efektą sukeliančių dujų kiekis nustatomas taikant CEMS

▼B

Tik jei kompetentingai institucijai priimtinu būdu įrodoma, kad aukščiausios pakopos metodas techniškai neįmanomas arba jo sąnaudos būtų nepagrįstai didelės, atitinkamam taršos šaltiniui gali būti taikoma kita žemesnė pakopa. Taigi kiekvienam taršos šaltiniui pasirinkta pakopa turi atitikti aukščiausią techniškai įmanomą tikslumo lygį, kurio sąnaudos nebūtų nepagrįstai didelės. Pasirinktas pakopas turi patvirtinti kompetentinga institucija (žr. 4.3 poskyrį).

▼M1

2008–2012 m. ataskaitiniu laikotarpiu nustatant CO2 išmetamųjų teršalų kiekį turi būti taikoma ne žemesnė kaip XII priede nustatyta 2 pakopa, o nustatant N2O išmetamųjų teršalų kiekį – XIII priede nustatytos žemiausios pakopos, nebent tai būtų techniškai neįmanoma.

▼B

6.3. PAPILDOMOS PROCEDŪROS IR REIKALAVIMAI

▼M1

a) Ėminių ėmimo dažnumas

Pagal XII ir XIII priedų nuostatas visų išmetamųjų ŠESD kiekio nustatymo elementų (jei taikoma) valandiniai vidurkiai (galiojantys valandiniai duomenys) apskaičiuojami pasinaudojant visais apie tą konkrečią valandą turimais duomenų rezultatais. Jei dalį valandos įranga buvo nekontroliuojama arba neveikė, valandinis vidurkis skaičiuojamas proporcingai pagal likusius tos konkrečios valandos duomenų rezultatus. Jei išmetamųjų ŠESD kiekio nustatymo metodikos elemento galiojančių valandinių duomenų apskaičiuoti neįmanoma, kadangi turima mažiau kaip 50 % didžiausio valandinių duomenų rezultatų skaičiaus, tos valandos netenkama. Kiekvienu atveju, kai galiojančių valandinių duomenų apskaičiuoti neįmanoma, pagal šio poskyrio nuostatas apskaičiuojamos pakaitinės vertės.

▼B

b) Prarasti duomenys

Jei dėl įrangos nekontroliavimo (pvz., kalibruojant ar įsikišimo klaidų) ar neveikimo vieno ar daugiau išmetamo ŠESD kiekio nustatymo elementų galiojantys valandiniai duomenys negali būti pateikiami, veiklos vykdytojas nustato pakaitines kiekvienos prarastos valandos duomenų vertes, kaip nurodyta toliau.

i) Koncentracija

Jei negalima pateikti galiojančių valandinių duomenų apie tiesiogiai pagal koncentraciją matuojamą parametrą (pvz., ŠESD (šiltnamio efektą sukeliančios dujos), O2), tos valandos pakaitinė vertė C* subst apskaičiuojama taip:

čia:

: konkretaus parametro koncentracijos aritmetinis vidurkis;

σ C_ geriausias konkretaus parametro koncentracijos standartinio nuokrypio įvertis.

Standartinio nuokrypio aritmetinis vidurkis pasibaigus ataskaitiniam laikotarpiui turi būti apskaičiuojamas pagal visą duomenų apie išmetamas ŠESD, gautų per ataskaitinį laikotarpį, visumą. Jei toks laikotarpis dėl esminių techninių įrenginio pakeitimų netaikytinas, su kompetentinga institucija turi būti susitariama dėl tipinio laikotarpio, jei įmanoma vienų metų trukmės.

Standartinio nuokrypio aritmetinio vidurkio skaičiavimas turi būti pateikiamas tikrintojui.

ii) Kiti parametrai

Jei galiojančių valandinių duomenų apie netiesiogiai pagal koncentraciją matuojamą parametrą negalima pateikti, šių parametrų pakaitinės vertės gaunamos taikant proceso masės balanso modelį arba energijos balanso metodą. Rezultatams patvirtinti naudojami likę išmetamų ŠESD skaičiavimo išmatuoti elementai.

Masės ar energijos balanso modelis ir jo pamatinės prielaidos yra aiškiai dokumentuojama ir pateikiama tikrintojui kartu su apskaičiuotais rezultatais.

c) Apskaičiuoto išmetamo ŠESD kiekio patvirtinimas

▼M1

Išmetamųjų ŠESD kiekį nustatant pagal XII ir XIII priedus naudojantis matavimu grindžiamą metodika, kartu apskaičiuojamas kiekvienų nagrinėjamų išmetamųjų ŠESD metinis kiekis pagal vieną iš šių būdų:

▼B

a) išmetamo ŠESD kiekio skaičiavimas kaip atitinkamai veiklai nustatyta atitinkamuose prieduose. Paprastai išmetamoms ŠESD skaičiuoti gali būti taikomos žemesnės pakopos (t. y. ne žemesnė kaip 1 pakopa) arba

b) išmetamo ŠESD kiekio skaičiavimas kaip nustatyta 2006 TIPK gairėse, pvz., gali būti taikomi 1 pakopos metodai.

Matavimo ir skaičiavimo metodų rezultatai gali skirtis. Veiklos vykdytojas turi išnagrinėti matavimo ir skaičiavimo metodų rezultatų koreliaciją, atsižvelgdamas į tai, kad taikant du skirtingus metodus galimi neišvengiami skirtumai. Atsižvelgdamas į šią koreliaciją veiklos vykdytojas skaičiavimo metodo rezultatus taiko matavimo metodo rezultatams patikrinti palyginimo būdu.

Veiklos vykdytojas turi nustatyti ir metinėje ŠESD apskaitos ataskaitoje nurodyti turimus duomenis arba geriausius veiklos duomenų, grynojo šilumingumo, išmetamųjų teršalų faktorių, oksidacijos koeficientų ir kitų parametrų, naudotų ŠESD kiekiui įvertinti pagal ►M3 II–XI ir XVI ►M4 –XXIV ◄ priedus ◄ , įvertinimus, jei reikia, atlikęs laboratorinius tyrimus. Atitinkami metodai turi būti nurodyti apskaitos plane ir patvirtinti kompetentingos institucijos.

▼M1

Jei palyginus su skaičiavimo metodo rezultatais aiškiai matyti, kad matavimo metodo rezultatai neteisingi, veiklos vykdytojas turi taikyti pakaitines vertes, kaip aprašyta šiame poskyryje (išskyrus tuos atvejus, kai apskaita vykdoma pagal XIII priedą).

▼B

7. NEAPIBRĖŽTIES ĮVERTINIMAS

7.1. SKAIČIAVIMAS

Šis skyrius yra susijęs su šio priedo 16 skyriumi. Veiklos vykdytojas turi suprasti pagrindinius išmetamo ŠESD kiekio skaičiavimo neapibrėžties šaltinius.

▼M2

Taikant skaičiavimu grindžiamą metodiką pagal 5.2 skirsnio nuostatas, kompetentinga institucija jau bus patvirtinusi kiekvieno įrenginio sukėliklio pakopų derinį ir patvirtinusi visą kitą išsamią minėto įrenginio apskaitos metodikos medžiagą, kaip nurodyta įrenginio leidime arba, aviacijos veiklos atveju, orlaivio naudotojo apskaitos plane. Taip kompetentinga institucija leidžia neapibrėžtį, kuri tiesiogiai atsiranda teisingai taikant patvirtintą apskaitos metodiką, o šis patvirtinimas nurodomas leidimo turinyje arba, aviacijos veiklos atveju, orlaivio naudotojo apskaitos plano turinyje. Pakopų derinio nurodymas išmetamo ŠESD kiekio ataskaitoje atitinka Direktyvoje 2003/87/EB reikalaujamą pranešimą apie neapibrėžtį. Taigi, jei taikoma skaičiavimu grindžiama metodika, papildomai pranešti apie neapibrėžtį nereikalaujama.

▼B

Pagal pakopų sistemą nustatyta matavimo sistemos neapibrėžtis aprėpia nurodytą naudojamų matavimo prietaisų neapibrėžtį, neapibrėžtį dėl kalibravimo ir bet kokias papildomas neapibrėžtis, susijusias su tuo, kaip matavimo prietaisai yra iš tiesų naudojami. Pagal pakopų sistemą nurodytos ribinės vertės yra skirtos vieno ataskaitinio laikotarpio vertės neapibrėžčiai.

Kalbant apie komercinį kurą ir medžiagas, kompetentingos institucijos gali leisti veiklos vykdytojui nustatyti metinį kuro (medžiagos) srautą remiantis tik sąskaitoje faktūroje nurodytu kuro ar medžiagos kiekiu be papildomo atskiro susijusių neapibrėžčių įrodymo, jei nacionaliniai teisės aktai ar patvirtinta atitinkamų nacionalinių ar tarptautinių standartų taikymo praktika užtikrina, kad vykdant komercinius sandorius yra laikomasi atitinkamų veiklos duomenų neapibrėžties reikalavimų.

►M2 Visais kitais atvejais veiklos vykdytojas pateikia raštišką kiekvieno šaltinio veiklos duomenų nustatymo neapibrėžties lygio įrodymą, kad įrodytų, jog laikosi šių gairių ►M3 II–XI ir XIV– ►M4 XXIV ◄ prieduose ◄ nustatytų neapibrėžties ribinių verčių. ◄ Veiklos vykdytojas skaičiavimus grindžia matavimo prietaisų gamintojo pateiktomis specifikacijomis. Jei specifikacijų neturima, veiklos vykdytojas pasirūpina matavimo prietaiso neapibrėžties įvertinimu. Abiem atvejais jis atsižvelgia į būtinas šių specifikacijų pataisas, atsirandančias dėl tikrųjų naudojimosi sąlygų poveikio, pvz., senėjimo, fizinės aplinkos sąlygų, kalibravimo ir techninės priežiūros. Šioms pataisoms gali būti pritaikoma eksperto išvada su atsarga.

Jei taikomos matavimo sistemos, veiklos vykdytojas atsižvelgia į kumuliacinį visų matavimo sistemos sudedamųjų dalių poveikį metinių veiklos duomenų neapibrėžčiai, taikydamas klaidos paplitimo dėsnį ( 10 ), kuris panaudoja dvi patogias taisykles, skirtas nekoreliuotoms neapibrėžtims sujungti sudedant ir dauginant arba taikant atitinkamas aproksimacijas su atsarga, jei atsiranda tarpusavyje priklausomų neapibrėžčių:

a) sumos neapibrėžtis (pvz., atskirų metinės vertės dėmenų):

nekoreliuotų neapibrėžčių:

tarpusavyje priklausomų neapibrėžčių:

čia:

Utotal – sumos neapibrėžtis, išreikšta procentais,

xi ir Ui – atitinkamai netikslūs kiekiai ir su jais susijusios procentinės neapibrėžtys.

b) sandaugos neapibrėžtis (pvz., skirtingų parametrų, taikytų matuoklio rodmenims perskaičiuoti į masės debito duomenis):

nekoreliuotų neapibrėžčių:

tarpusavyje priklausomų neapibrėžčių:

čia:

Utotal – neapibrėžtis, išreikšta procentais,

Ui – su kiekvienu iš kiekių susijusios procentinės neapibrėžtys.

Vykdydamas kokybės užtikrinimą ir kontrolę, veiklos vykdytojas valdo ir išmetamo ŠESD kiekio ataskaitoje sumažina likusias išmetamų ŠESD duomenų neapibrėžtis. Patikros proceso metu tikrintojas tikrina, ar teisingai taikoma patvirtinta apskaitos metodika, ir įvertina likusių neapibrėžčių valdymą ir mažinimą vykdant veiklos vykdytojo kokybės užtikrinimo ir kontrolės procedūras.

7.2. MATAVIMAS

▼M1

Kaip išdėstyta 4.2 poskyryje, veiklos vykdytojas gali pateisinti matavimu grindžiamos metodikos taikymą, jei ji patikimai užtikrina didesnį tikslumą, nei atitinkama skaičiavimu grindžiama metodika (plg. 4.2 poskyrį), arba jei jis privalo taikyti matavimu grindžiamą metodiką pagal XIII priedą. Norėdamas pagrįsti tokios metodikos taikymą, veiklos vykdytojas kompetentingai institucijai pateikia kiekybinius išsamesnės neapibrėžčių analizės, kurioje nagrinėjami šie pateikiami neapibrėžčių šaltiniai, rezultatus (atsižvelgdamas į EN 14181 standartą):

▼B

— nurodyta ištisinio matavimo prietaisų neapibrėžtis,

— su kalibravimu susijusios neapibrėžtys,

— papildoma neapibrėžtis, susijusi su tuo, kaip apskaitos įranga iš tiesų yra naudojama.

Remdamasi veiklos vykdytojo pagrindimu, kompetentinga institucija gali suteikti veiklos vykdytojui leidimą tam tikriems ar visiems įrenginyje esantiems šaltiniams taikyti ištisinio išmetamų ŠESD matavimo sistemą bei patvirtinti visą kitą išsamią minėtų šaltinių apskaitos metodikos medžiagą, kaip turi būti nurodyta įrenginio leidime. Taip kompetentinga institucija leidžia neapibrėžtį, kuri tiesiogiai atsiranda teisingai taikant patvirtintą apskaitos metodiką, o šis patvirtinimas nurodomas leidimo turinyje.

Atitinkamų šaltinių ir sukėliklių neapibrėžties dydį, nustatytą atlikus pradinę išsamią neapibrėžčių analizę, veiklos vykdytojas savo metinėje ŠESD apskaitos ataskaitoje kompetentingai institucijai nurodo iki kompetentinga institucija išnagrinėja matavimo, o ne skaičiavimo būdo pasirinkimą ir pareikalauja iš naujo apskaičiuoti neapibrėžties dydį. Šio neapibrėžties dydžio nurodymas išmetamo ŠESD kiekio ataskaitoje atitinka Direktyvoje 2003/87/EB reikalaujamą pranešimą apie neapibrėžtį.

Vykdydamas kokybės užtikrinimą ir kontrolę, veiklos vykdytojas išmetamo ŠESD kiekio ataskaitoje tvarko ir sumažina likusias ŠESD išmetimo duomenų neapibrėžtis. Patikros proceso metu tikrintojas tikrina, ar teisingai taikoma patvirtinta apskaitos metodika, ir vertina likusių neapibrėžčių tvarkymą ir mažinimą, pagal veiklos vykdytojo kokybės užtikrinimo ir kontrolės procedūras.

8. ATASKAITŲ TEIKIMAS

▼M2

Direktyvos 2003/87/EB IV priede nustatyti įrenginių ir orlaivių naudotojų ataskaitoms keliami reikalavimai. Rengiant kiekybinių duomenų ataskaitas vadovaujamasi šio priedo 14 skirsnyje nurodyta ataskaitų forma, jei ES Komisija dar nėra paskelbusi lygiaverčio elektroninio metinės ataskaitos standartinio protokolo. Jei ataskaitos teikimo forma nustatyta konkrečiai veiklai taikomame priede, ataskaita teikiama tokios formos ir joje pateikiama reikalaujama informacija.

▼B

ŠESD apskaitos ataskaitoje nurodomas metinis ŠESD kiekis per ataskaitinio laikotarpio kalendorinius metus.

Ataskaita tikrinama vadovaujantis išsamiais valstybės narės pagal Direktyvos 2003/87/EB V priedą nustatytais reikalavimais. Veiklos vykdytojas patikrintą ankstesnių metų išmetamo ŠESD kiekio ataskaitą kompetentingai institucijai pateikia kasmet iki kovo 31 d.

Kompetentinga institucija turimas išmetamo ŠESD kiekio ataskaitas skelbia viešai, vadovaudamasi taisyklėmis, nustatytomis 2003 m. sausio 28 d. Europos Parlamento ir Tarybos direktyvoje 2003/4/EB dėl visuomenės galimybės susipažinti su informacija apie aplinką ir panaikinančioje Tarybos direktyvą 90/313/EEB ( 11 ). Norėdami taikyti minėtos direktyvos 4 straipsnio 2 dalies d punkte nustatytą išimtį, veiklos vykdytojai ataskaitoje gali nurodyti, kokią informaciją komerciniu požiūriu jie laiko pažeidžiama.

Kiekvienas veiklos vykdytojas į įrenginio ataskaitą įtraukia šią informaciją:

1) duomenis apie įrenginį, nurodytus Direktyvos 2003/87/EB IV priede, ir unikalų jo leidimo numerį;

2) visų šaltinių ir (arba) sukėliklių išmetamo ŠESD kiekio sumas, pasirinktą metodą (matavimo arba skaičiavimo), pasirinktus pakopas ir metodą (jei taikoma), veiklos duomenis ( 12 ), išmetamųjų teršalų faktorius ( 13 ) ir oksidacijos/konversijos koeficientus ( 14 ). Toliau nurodyti duomenys, į kuriuos neatsižvelgiama nustatant išmetamą ŠESD kiekį, pranešami kaip papildoma informacija: sudegintos [TJ] arba procesuose sunaudotos [t arba Nm3] biomasės kiekis, biomasei degant išmetamas CO2 kiekis [t CO2], kai išmetamų ŠESD kiekiui nustatyti taikomas matavimo būdas, iš įrenginio perduodamas CO2 kiekis [t CO2] ir būdingasis CO2, paliekantis įrenginį kaip kuro dalis;

3) jei kuro išmetamųjų teršalų faktoriai ir veiklos duomenys yra susiję su mase, o ne su energija, veiklos vykdytojas ataskaitoje pateikia papildomas pakaitines kiekvienos kuro rūšies grynojo šilumingumo ir išmetamųjų teršalų faktoriaus metinių vidurkių vertes. Pakaitinės vertės reiškia, jog standartiniams skaičiavimo metodams pagal I–XI priedus reikiamų kintamųjų (t. y. kuro (medžiagos) srauto, grynojo šilumingumo arba taršos, oksidacijos ar konversijos koeficientų) duomenims pakeisti taikomos metinės vertės (pakeistos empiriškai arba pagal priimtinus šaltinius), kad ataskaita būtų išsami tuo atveju, kai pagal apskaitos metodiką visi reikiami kintamieji negaunami;

4) jei taikomas masės balanso metodas, veiklos vykdytojai praneša masės srauto, anglies bei energijos kiekį kiekviename į įrenginį patenkančiame ir jį paliekančiame kuro bei medžiagos sraute ir jų atsargas;

5) jei taikomas ištisinė išmetamo ŠESD kiekio apskaita (XII priedas), veiklos vykdytojas praneša metinį deginant iškastinį kurą išmetamo CO2 kiekį ir deginant biomasę išmetamo CO2 kiekį. Be to, veiklos vykdytojas praneša papildomus pakaitinius kiekvienos rūšies kuro grynojo šilumingumo ir išmetamųjų teršalų faktoriaus metinių vidurkių duomenis ar atitinkamus kitus susijusius medžiagų ir produktų parametrus, gautus patvirtinamuoju skaičiavimu;

6) jei taikomas 5.3 poskyryje aprašytas atsarginės priemonės metodas, veiklos vykdytojas praneša papildomus pakaitinius kiekvieno parametro, kurio pagal ►M3 II–XI ir XVI ►M4 –XXIV ◄ priedus ◄ reikiamų duomenų tuo metodu negaunama, duomenis;

7) jei kuras naudojamas, bet išmetamos ŠESD skaičiuojamos kaip proceso metu išsiskiriančios ŠESD, veiklos vykdytojas praneša papildomus pakaitinius duomenis apie atitinkamus standartinio šių kuro rūšių išmetamo ŠESD kiekio skaičiavimo kintamuosius;

8) laikinus ar pastovius pakopų pakeitimus, šių pakeitimų priežastis, pakeitimų taikymo pradžios datą ir laikinų pakeitimų taikymo pradžios ir pabaigos datas;

9) kitus ataskaitiniu laikotarpiu įrenginyje atliktus pakeitimus, kuriuos gali būti svarbu nurodyti išmetamo ŠESD kiekio ataskaitoje;

▼M3

10) jei taikoma, kitam įrenginiui perduotą arba iš kito įrenginio gautą CO2 kiekį, nurodant įrenginio identifikacijos kodą, nustatytą reglamente, priimtame pagal Direktyvos 2003/87/EB 19 straipsnį;

▼M4

11) jei taikoma, pirminio aliuminio gamybos kiekis, anodinio efekto dažnumas ir vidutinė trukmė per ataskaitinį laikotarpį arba anodinio efekto viršįtampio duomenys per ataskaitinį laikotarpį, taip pat konkrečiam įrenginiui skirto išmetamųjų teršalų CF4 ir C2F6 faktoriaus naujausio nustatymo rezultatai, kaip išdėstyta XXIV priede, ir naujausia dujotakių surinkimo efektyvumo vertė.

▼M3

Kompetentinga institucija gali leisti CO2 saugyklos veiklos vykdytojams uždarius saugyklą pateikti supaprastintas išmetimo ataskaitas, kuriose nurodomi bent 1–9 punktuose išvardyti elementai, jei šiltnamio efektą sukeliančių dujų išmetimo leidime nenurodyta taršos šaltinių.

▼B

Informacija, kuri turi būti pateikiama pagal 8 ir 9 punktus, ►M4 taip pat 2 ir 11 punktuose ◄ nurodyta papildoma informacija nėra tinkama pateikti ataskaitų formoje numatytos lentelės pavidalu, todėl yra įtraukiama į metinę ŠESD išmetimo ataskaitą kaip paprastas tekstas.

Kuras ir jį deginant išmetamas ŠESD kiekis pranešamas taikant TIPK kuro kategorijas (žr. šio priedo 11 skyrių), kurios atitinka Tarptautinės energetikos agentūros apibrėžtis. Kai valstybė narė, su kuria veiklos vykdytojas yra susijęs, yra paskelbusi kuro kategorijų sąrašą, įskaitant apibrėžtis ir išmetamųjų teršalų faktorius, atitinkančius naujausią jos nacionalinę ŠESD apskaitą, pateiktą Jungtinių Tautų Bendrosios klimato kaitos konvencijos sekretoriatui, taikomos šios kategorijos ir jų išmetamųjų teršalų faktoriai, jei jie yra patvirtinti atitinkamoje apskaitos metodikoje.

Be to, yra pranešama atliekų rūšys ir išmetamų ŠESD kiekis jas naudojant kurui arba kaip žaliavas. Atliekų rūšys pranešamos taikant „Europos atliekų sąrašo“ klasifikaciją, nustatytą 2000 m. gegužės 3 d. Komisijos sprendime 2000/532/EB, pakeičiančiame Sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį ( 15 ). Atitinkami šešių skaitmenų kodai įterpiami prie atitinkamų įrenginyje naudojamų atliekų rūšių pavadinimų.

Vieno įrenginio tos pačios veiklos rūšies skirtingų šaltinių ar sukėliklių išmetamų ŠESD kiekis gali būti pranešamas pateikiant suvestinius veiklos rūšies duomenis.

▼M1

Išmetamųjų ŠESD kiekio duomenys nurodomi suapvalintomis CO2 arba CO2(e) tonomis (pvz. 1 245 978 tonos). Veiklos duomenys, išmetamųjų teršalų faktoriai ir oksidacijos arba konversijos koeficientai suapvalinami nurodant tik tiek skaitmenų, kiek reikia išmetamųjų ŠESD kiekio skaičiavimams atlikti ir ataskaitoms rengti.

▼M2

Siekiant užtikrinti, kad vadovaujantis Direktyva 2003/87/EB teikiami duomenys, vadovaujantis JT Bendrąja klimato kaitos konvencija valstybių narių teikiami duomenys ir kitų išmetamo ŠESD kiekio duomenys, teikiami Europos išmetamųjų ŠESD registrui (EPRTR), būtų nuoseklūs, kiekviena įrenginio ar orlaivio naudotojo vykdoma veikla žymima taikant toliau nurodytų dviejų ataskaitų sistemų kodus:

▼B

a) nacionalinių šiltnamio efektą sukeliančių dujų apskaitos sistemų bendrosios ataskaitų formos, patvirtintos atitinkamų Jungtinių Tautų Bendrosios klimato kaitos konvencijos institucijų (žr. šio priedo 15.1 poskyrį);

b) Reglamento 166/2006 dėl Europos išmetamųjų ŠESD registro (EPRTR) I priedo IPPC kodu (žr. šio priedo 15.2 poskyrį).

9. INFORMACIJOS IŠSAUGOJIMAS

▼M2

Veiklos vykdytojas dokumentuoja ir archyve saugo iš visų taršos šaltinių ir (arba) sukėliklių, siejamų su Direktyvos 2003/87/EB I priede išvardytomis veiklos rūšimis, įrenginio ar orlaivio naudotojo išmetamo ŠESD kiekio apskaitos duomenis.

Dokumentuotų ir archyve saugomų apskaitos duomenų turi pakakti metinės įrenginio ar orlaivio naudotojo išmetamo ŠESD kiekio ataskaitos, veiklos vykdytojo pateiktos vadovaujantis Direktyvos 2003/87/EB 14 straipsnio 3 dalimi, patikrai atlikti pagal tos direktyvos V priede išdėstytus kriterijus.

▼B

Duomenų, kurie nėra įtraukti į metinę išmetamo ŠESD kiekio ataskaitą, pranešti ar kitaip viešai skelbti nereikalaujama.

Kad išmetamą ŠESD kiekį galėtų iš naujo nustatyti tikrintojas ar kita trečioji šalis, ►M2 veiklos vykdytojas ◄ ne mažiau kaip 10 metų po kiekvienų ataskaitinių metų ataskaitos pateikimo, vadovaudamasis Direktyvos 2003/87/EB 14 straipsnio 3 dalimi, saugo šią informaciją:

jei taikomas skaičiavimo metodas:

— visų apskaitomų šaltinių sąrašą,

— veiklos duomenis, kuriais remiantis apskaičiuojamas kiekvieno sukėliklio išmetamas ŠESD kiekis, sugrupuotas pagal procesą ir kuro ar medžiagos rūšį,

— dokumentus, kuriais pagrindžiamas apskaitos metodikos pasirinkimas, ir dokumentus, kuriais pagrindžiami laikini arba nelaikini apskaitos metodikos ir kompetentingos institucijos patvirtintų pakopų pakeitimai,

— apskaitos metodikos, konkrečiai veiklai taikomų išmetamųjų teršalų faktorių ir konkretaus kuro biomasės dalių bei oksidacijos ar konversijos koeficientų nustatymo rezultatų dokumentus ir atitinkamus dokumentus, patvirtinančius kompetentingos institucijos leidimą,

▼M2

— įrenginio ar orlaivio naudotojo ir jo sukėliklių veiklos duomenų rinkimo proceso dokumentus,

▼B

— veiklos duomenis, išmetamųjų teršalų faktorius, oksidacijos arba konversijos koeficientus, pateiktus kompetentingai institucijai įtraukti į nacionalinį paskirstymo planą tų metų, kurie eina prieš prekybos sistemos taikymo laikotarpį,

— su šiltnamio efektą sukeliančių dujų išmetimo apskaita susijusių įsipareigojimų dokumentus

— metinę išmetamo ŠESD kiekio ataskaitą,

— kitą informaciją, kuri nurodyta kaip reikalinga metinės ŠESD apskaitos ataskaitos patikrai atlikti,

jei taikomas matavimo metodas, išsaugoma ši papildoma informacija:

— visų apskaitomų taršos šaltinių sąrašas,

— dokumentai, pateisinantys matavimu grindžiamos metodikos pasirinkimą,

— duomenys, naudoti kiekvieno taršos šaltinio išmetamo ŠESD kiekio neapibrėžčių analizei atlikti,

— patvirtinamiesiems skaičiavimams naudoti duomenys,

— išsamus techninis ištisinio matavimo sistemos aprašas, įskaitant kompetentingos institucijos suteikto patvirtinimo dokumentus,

— neapdoroti ir suvestiniai ištisinio matavimo sistemos duomenys, įskaitant laikui bėgant įvykusių pasikeitimų dokumentus, bandymų, prastovų, kalibravimo, remonto ir techninės priežiūros registracijos žurnalą,

— visų ištisinės matavimo sistemos pakeitimų dokumentai.

▼M2

Aviacijos veiklos atveju saugoma ši papildoma informacija:

— turimų ir išsinuomotų orlaivių sąrašas ir būtini tokio sąrašo išsamumo įrodymai,

— skrydžių per kiekvieną ataskaitinį laikotarpį sąrašas ir būtini tokio sąrašo išsamumo įrodymai,

— duomenys, naudojami nustatant naudingąją apkrovą ir atstumą per tuos metus, apie kuriuos teikiama tonkilometrių duomenų ataskaita,

— dokumentacija apie metodą, taikomą, kai trūksta duomenų, ir duomenis, naudojamus užpildant susidariusią duomenų spragą.

▼M3

Saugoma tokia su CO2 rinkimu, transportavimu ir geologiniu saugojimu susijusi papildoma informacija:

— jei aktualu, dokumentai apie CO2 geologinio saugojimo įrenginiais į saugyklos kompleksą suleistą CO2 kiekį,

— jei aktualu, reprezentatyviai susumuoti vamzdynų tinklo temperatūros ir slėgio duomenys,

— jei aktualu, leidimo saugoti kopija kartu su patvirtintu apskaitos planu, parengtu pagal Direktyvos 2009/31/EB 9 straipsnį,

— jei aktualu, pagal Direktyvos 2009/31/EB 14 straipsnį pateiktos ataskaitos,

— jei aktualu, pagal Direktyvos 2009/31/EB 15 straipsnį atliktų patikrinimų ataskaitos,

— jei aktualu, ataskaitos apie ištaisomąsias priemones, kurių imtasi pagal Direktyvos 2009/31/EB 16 straipsnį.

▼M4

Saugoma ši papildoma informacija, susijusi su pirminio aliuminio gamyba:

— dokumentai su matavimo kampanijų, kuriomis siekta nustatyti konkretaus įrenginio išmetamųjų teršalų CF4 ir C2F6 faktorius, rezultatais,

— dokumentai su rezultatais, gautais siekiant nustatyti nenumatytai išmetamų ŠESD surinkimo efektyvumą,

— visi atitinkami pirminio aliuminio gamybos duomenys, anodinio efekto dažnumo ir trukmės arba viršįtampio duomenys.

▼B

10. KONTROLĖ IR PATIKRA

Išmetamų ŠESD kontrolę ir patikrą reglamentuoja šio priedo 16 skyrius.

10.1. DUOMENŲ GAVIMAS IR TVARKYMAS

Veiklos vykdytojas sukuria, dokumentuoja, įgyvendina ir prižiūri veiksmingą duomenų gavimo ir tvarkymo veiklą (toliau – duomenų srauto veikla), skirtą apskaityti ir teikti ataskaitas vadovaujantis patvirtintu apskaitos planu, leidimu ir šiomis gairėmis. Ši duomenų srauto veikla aprėpia parametrų matavimą, apskaitą, analizavimą, registravimą, apdorojimą ir skaičiavimą, kad būtų galima teikti šiltnamio efektą sukeliančių dujų išmetimo ataskaitas.

10.2. KONTROLĖS SISTEMA

Veiklos vykdytojas sukuria, dokumentuoja, įgyvendina ir prižiūri veiksmingą kontrolės sistemą, skirtą užtikrinti, kad metinėje ŠESD apskaitos ataskaitoje, sudarytoje pagal duomenų srauto veiklą, nebūtų neteisingų pareiškimų ir ji atitiktų patvirtintą apskaitos planą, leidimą ir šias gaires.

Veiklos vykdytojo kontrolės sistemą sudaro procesas, skirtas ataskaitoms veiksmingai stebėti ir teikti, kaip yra numatyta ir įgyvendinama už metinių išmetamo ŠESD kiekio ataskaitų teikimą atsakingų asmenų. Kontrolės sistemą sudaro šios sudedamosios dalys:

a) paties veiklos vykdytojo atliekamas būdingos bei kontrolės rizikos dėl klaidų, iškraipymų ar praleid